**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 1η Φεβρουαρίου 2021, ημέρα Δευτέρα και ώρα 15.30΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών, με τίτλο «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις». (3η συνεδρίαση)

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Χρήστος Κατσώτης, Βασίλειος Βιλιάρδος, Κωνσταντίνος Χήτας, Κρίτων - Ηλίας Αρσένης, Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών, με τίτλο «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις».

Καλούνται οι Εισηγητές και οι Ειδικοί Αγορητές, να ψηφίσουν, επί της αρχής, το νομοσχέδιο.

Τον λόγο έχει ο Εισηγητής της Πλειοψηφίας, κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Υπέρ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Επιφυλασσόμαστε για την Ολομέλεια, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η Ειδική Αγορήτρια του Κ.Κ.Ε., κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Επί της αρχής, θα καταψηφίσουμε και επιφυλασσόμαστε για τα άρθρα.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ** **(Ειδικός Αγορητής της Ελληνικής Λύσης):** Επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του ΜέΡΑ25, κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Καταψηφίζουμε, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ** (**Ειδικός Αγορητής του Κινήματος Αλλαγής):** Επιφυλασσόμαστε, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Όπως προκύπτει, λοιπόν, από τις τοποθετήσεις των Εισηγητών και των Ειδικών Αγορητών, το νομοσχέδιο του Υπουργείου Οικονομικών, με τίτλο «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις» γίνεται δεκτό, επί της αρχής, κατά πλειοψηφία.

Συνεχίζουμε, λοιπόν, τη συζήτηση, επί των άρθρων, καθώς είμαστε στην 3η συνεδρίαση.

Τον λόγο έχει ο Εισηγητής της Πλειοψηφίας, κ. Θεόδωρος Καράογλου.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Κυρίες και κύριοι συνάδελφοι, όλοι μας γνωρίζουμε, ότι η έννοια της ευθύνης γεννήθηκε στην αρχαία Ελλάδα και αποτελεί «παιδί» της αθηναϊκής Δημοκρατίας. Είναι η υποχρέωση, όσων κατέχουν δημόσια αξιώματα, να «πράττουν το ευθύ», ανεξαρτήτως συνθηκών. Με αυτόν τον τρόπο, η ευθύνη μετουσιώνεται σε αρετή που γίνεται καθήκον, αποδεικνύοντας πως δεν είναι μία αόριστη έννοια. Υπό αυτό το πρίσμα, κάθε πολιτική πράξη συνεπάγεται την ευθύνη, αφού είναι ομόλογη της ανάληψης οποιασδήποτε πολιτικής αρμοδιότητας ή πρωτοβουλίας.

Κατά την προσωπική μου άποψη, η συνείδηση της ευθύνης για κάθε τι που συμβαίνει στη χώρα, είναι μία θεμελιώδης προϋπόθεση άσκησης ορθής και υπεύθυνης διακυβέρνησης, διότι, σε διαφορετική περίπτωση, μία κυβέρνηση ασκεί τυπικά την εξουσία, χωρίς να παρεμβαίνει προς όφελος της κοινωνίας.

Στην Πατρίδα μας τον τελευταίο χρόνο οι εξελίξεις δεν είναι γραμμικές. Η πανδημία θυμίζει «τσουνάμι» που πλήττει την παγκόσμια κοινότητα και οδηγός για την αποτελεσματική διαχείριση της κατάστασης μπορεί να είναι μόνο η πείρα του παρελθόντος. Η Ελλάδα προχωρά και «ωριμάζει» στη διαχείριση της υγειονομικής κρίσης, έχοντας ως «πυξίδα» το δίδαγμα άλλων κρατών, ότι οι βιαστικές αποφάσεις είναι εχθρός της λογικής και κοστίζουν περισσότερο. Η Κυβέρνηση, προσηλωμένη στην αρχή της ψύχραιμης προσέγγισης και αξιολόγησης των καταστάσεων, πορεύεται, έχοντας ως αρχή την προσεκτική αξιοποίηση των ταμειακών διαθεσίμων.

Το σχέδιο νόμου του Υπουργείου Οικονομικών που συζητούμε σήμερα, αφουγκραζόμενοι και την άποψη, βεβαίως, των κοινωνικών εταίρων «θεραπεύει» τις συνέπειες της πανδημίας. Είναι η έμπρακτη χείρα βοηθείας που δίνει η Πολιτεία προς τα νοικοκυριά, τις επιχειρήσεις και τους ευάλωτους συμπολίτες μας, περιβάλλοντάς τους με ένα «δίχτυ» ασφαλείας που έχει διττό σκοπό, αφενός να «επουλώσει» τις «πληγές» που προκαλεί η χειρότερη πανδημία των τελευταίων εκατό χρόνων, αφετέρου να τους καθοδηγήσει στην επόμενη μέρα, με όσο το δυνατόν λιγότερες απώλειες γίνεται. Μέσα από τα 43 άρθρα καταθέτουμε ένα ρεαλιστικό οδικό χάρτη, ο οποίος αποτυπώνει την πραγματικότητα και διασφαλίζει, ότι κανένας πληττόμενος δεν θα μείνει μόνος σε αυτή τη δοκιμασία.

Πριν ξεκινήσω την ανάλυση των άρθρων, επιτρέψτε μου μία επισήμανση που μας αφορά όλους. Η δεύτερη βασική ενότητα του σχεδίου νόμου, αφορά στις Γενικές Απογραφές, που διενεργούνται κάθε δέκα χρόνια, και φέτος συμπίπτουν με τα διακόσια χρόνια από την Επανάσταση του 1821 και την Εθνική Παλιγγενεσία. Πρόσφατη μελέτη που αποτύπωσε τη δημογραφική εικόνα της Πατρίδας μας, προειδοποιεί πώς το 2050 οι Έλληνες, μετά βίας, θα είμαστε 9 εκατομμύρια και το 2070, μόλις, 8.5 εκατομμύρια, όταν η γειτονική μας χώρα, η Τουρκία, θα έχει ξεπεράσει τα 100 εκατομμύρια.

Η Ελλάδα είναι από τις χώρες με το μεγαλύτερο δημογραφικό πρόβλημα στην Ευρωπαϊκή Ένωση. Δυστυχώς, η κατάσταση που διαμορφώνεται δεν αφορά μόνο το μέλλον, αλλά διαφαίνεται και στο σήμερα. Σύμφωνα με την Ελληνική Στατιστική Υπηρεσία, ο πληθυσμός στη χώρα μας βρίσκεται σε φθίνουσα πορεία, αφού ενδεικτικά, αναφέρω, ότι από το 2019 ως το 2020 καταγράφηκε μία μείωση της τάξης του 0.06%. Πιο συγκεκριμένα, την 1η Ιανουαρίου του 2019, ο μόνιμος πληθυσμός ήταν 10.724.599 άτομα και την Πρωτοχρονιά του 2020 ήταν 10.718.565 άτομα, δηλαδή, περίπου 6.000 λιγότερα. Με λίγα λόγια, μέσα σε έναν χρόνο «έσβησε» από τον χάρτη μία περιοχή, όπως το Ασβεστοχώρι της εκλογικής μου περιφέρειας, της Θεσσαλονίκης ή ο Πολύγυρος Χαλκιδικής ή αν προτιμάτε οι Θρακομακεδόνες Αττικής.

Απαιτείται, λοιπόν, εθνική συστράτευση και χάραξη ενός σχεδίου ευθύνης, για να παραμείνει η Ελλάδα ζωντανή. Τα δεδομένα που, μόλις, σας παρουσίασα, έχουν αντίκτυπο στην οικονομία, αλλά και στην ευημερία της Πατρίδας μας. Γι’ αυτό, το σχέδιο νόμου που συζητούμε σήμερα, στηρίζει όσους έχουν ανάγκη, στοχεύοντας στην ταχύτερη δυνατή ανάταξη της οικονομικής δραστηριότητας, που θα έχει, βεβαίως, πολλαπλασιαστικά οφέλη, σε ότι αφορά στη δημογραφική ανάπτυξη του ελληνικού πληθυσμού.

Πιο συγκεκριμένα, το σχέδιο νόμου χωρίζεται σε τρία μέρη, έντεκα κεφάλαια και 43 άρθρα. Το πρώτο άρθρο, αφορά στην απογραφή κτιρίων και πληθυσμού κατοικιών, που διενεργείται κάθε δέκα χρόνια και αποτελεί μία στατιστική εργασία ευρείας κλίμακας. Η απογραφή αποσκοπεί στη συγκέντρωση στοιχείων για τον οικοδομικό «πλούτο» της χώρας, για το μέγεθος, τη σύνθεση και τις συνθήκες στέγασης των νοικοκυριών, καθώς και για τα δημογραφικά, οικονομικά και κοινωνικά χαρακτηριστικά του πληθυσμού.

Παράλληλα, η απογραφή της γεωργίας και της κτηνοτροφίας είναι, εξίσου, ευρείας κλίμακας στατιστική εργασία και διενεργείται, επίσης, κάθε δέκα χρόνια, σύμφωνα με τους προβλεπόμενους κανονισμούς της Ευρωπαϊκής Ένωσης. Τα στοιχεία που θα συγκεντρωθούν αποτελούν μία απαραίτητη βάση για τον σχεδιασμό, την εφαρμογή και την αξιολόγηση σχετικών πολιτικών παρεμβάσεων προς όφελος κοινωνίας.

Το Α΄ Κεφάλαιο, ακόμη, περιλαμβάνει τα άρθρα 2, 3, 4 και 5, όπου αναφέρονται αναλυτικά το αντικείμενο, οι ορισμοί, το πεδίο εφαρμογής, ο χρόνος και η διαδικασία διενέργειας των απογραφών κτιρίων και πληθυσμού κατοικιών.

Το Β΄ Κεφάλαιο, που περιλαμβάνει τα άρθρα 6 ως 9, αφορά στη διενέργεια απογραφής γεωργίας και κτηνοτροφίας για το έτος 2021. Αναλύονται και εδώ το αντικείμενο της απογραφής, οι ορισμοί, το πεδίο εφαρμογής, ο χρόνος και η διαδικασία διενέργειας της απογραφής.

Το Γ΄ Κεφάλαιο, περιλαμβάνει τα άρθρα 10 έως 16, αναλύει τη συλλογή στοιχείων και τα όργανα Γενικών Απογραφών, κτηρίων, πληθυσμού, κατοικιών, γεωργίας και κτηνοτροφίας. Το συγκεκριμένο κεφάλαιο αναφέρει, ότι για τις ανάγκες των απογραφών, η χώρα διαιρείται σε εποπτείες, ο αριθμός των οποίων ορίζεται με απόφαση του Προέδρου της ΕΛΣΤΑΤ. Αξίζει να αναφερθεί, ότι για την απογραφή του 2021 θα αξιοποιηθεί η ηλεκτρονική αυτοαπογραφή, μέσω της ενιαίας ψηφιακής πύλης. Αναφέρομαι στη γνωστή πύλη «GOV.GR».

Το Δ΄ Κεφάλαιο του Α΄ Μέρους, περιλαμβάνει τα άρθρα 17 έως 19. Σε αυτό αποσαφηνίζονται οι ρυθμίσεις διοικητικών και οικονομικών θεμάτων, όπως το καθεστώς και η αποζημίωση των τομεαρχών, των απογραφέων και των συλλογικών οργάνων των Γενικών Απογραφών.

Το Ε΄ Κεφάλαιο, περιλαμβάνει τα άρθρα 20 έως 22 και αφορά στα θέματα μεταπογραφικών εργασιών, δηλαδή, στην ασφαλή αποθήκευση των δεδομένων και στα στατιστικά μητρώα των απογραφών.

Τέλος, το ΣΤ΄ και τελευταίο Κεφάλαιο του Α΄ Μέρους, περιλαμβάνει τα άρθρα 23, 24 και 25 και αφορά στην υποστήριξη της απογραφής από άλλους κρατικούς φορείς, καθώς, επίσης και τις αντίστοιχες εξουσιοδοτικές διατάξεις.

Το Β΄ Μέρος του σχεδίου νόμου, χωρίζεται σε δύο κεφάλαια και πέντε άρθρα. Πραγματεύεται τις επείγουσες ρυθμίσεις για την αντιμετώπιση των συνεπειών της διάδοσης της πανδημίας του κορονοϊού.

Το Α΄ Κεφάλαιο του Β΄ Μέρους, που περιλαμβάνει τα άρθρα 26, 27 και 28, αφορά στις ρυθμίσεις για τη μείωση μισθωμάτων και την αναστολή προθεσμιών, σχετικά με αξιόγραφα.

Συγκεκριμένα, με το άρθρο 26, για την επέκταση μείωσης μισθωμάτων επαγγελματικών μισθώσεων, απαλλάσσονται, κατά 100%, από την υποχρέωση καταβολής μισθώματος για τους μήνες Ιανουάριο και Φεβρουάριο του 2021 οι επιχειρήσεις που ήταν κλειστές με κρατική εντολή. Συμπεριλαμβάνονται όλες οι επιχειρήσεις του λιανεμπορίου, ανεξαρτήτως, εάν λειτουργούν με υπηρεσίες ηλεκτρονικού ή τηλεφωνικού εμπορίου με παράδοση κατ’ οίκον, οι επιχειρήσεις της εστίασης, ανεξαρτήτως, αν λειτουργούν με διανομή προϊόντων ή και παροχή προϊόντων σε πακέτο από κατάστημα, τα κομμωτήρια και τα κέντρα αισθητικής, οι επιχειρήσεις των κλάδων πολιτισμού και αθλητισμού, τα γυμναστήρια και άλλες επιχειρήσεις που παραμένουν κλειστές με κρατική εντολή.

Με το άρθρο 27, στηρίζονται οι εκμισθωτές από τη μη είσπραξη μισθωμάτων. Προβλέπεται η καταβολή αφορολόγητης και ακατάσχετης αποζημίωσης, αφού τα ποσά αυτά δεν χαρακτηρίζονται ως εισόδημα, ύψους 80% του μηνιαίου συμφωνημένου μισθώματος, εάν ο εκμισθωτής είναι φυσικό πρόσωπο, και 60% του μηνιαίου συμφωνημένου μισθώματος, εάν ο εκμισθωτής είναι νομικό πρόσωπο.

 Με το άρθρο 28, αναστέλλονται οι προθεσμίες λήξης, εμφάνισης και πληρωμής αξιογράφων, συνεχίζοντας το πλαίσιο στήριξης και διευκόλυνσης των επιχειρηματικών δυνάμεων. Αφορά επιταγές, συναλλαγματικές και γραμμάτια σε επιταγή. Είναι σημαντικό, ότι στις ρυθμίσεις προβλέπεται αναδρομικότητα, για να καλύψουμε χρονικές παρατάσεις, όπου χρειάζεται.

Με το άρθρο 29, διευκολύνουμε τις επιχειρήσεις, μέσω της επιδότησης και κάλυψης των πάγιων δαπανών. Και αυτή η ενίσχυση είναι αφορολόγητη, ακατάσχετη και δεν συμψηφίζεται με οποιαδήποτε οφειλή. Οι δικαιούχοι, η μορφή της ενίσχυσης, τα δικαιολογητικά και η διαδικασία χορήγησης, θα καθοριστούν με κανονιστικές πράξεις που θα εκδοθούν από το ανάλογο Υπουργείο.

Κλείνω με το Β΄ Μέρος του σχεδίου νόμου, με το άρθρο 30. Σε αυτό χορηγείται οικονομική ενίσχυση στην εταιρεία «Αεροπορία Αιγαίου Α.Ε.», η οποία αποτελεί τον βασικό αερομεταφορέα της χώρας μας, διασφαλίζοντας με αυτόν τον τρόπο και κατ’ αρχήν, τις χιλιάδες υφιστάμενες θέσεις εργασίας.

Στο Γ΄ και τελευταίο μέρος του νομοσχεδίου, συζητούμε επείγουσες δημοσιονομικές και φορολογικές ρυθμίσεις, καθώς, επίσης, και άλλες διατάξεις. Το Α΄ Κεφάλαιο του Γ΄ Μέρους, περιλαμβάνει τα άρθρα 31 και 32.

Στο 31ο άρθρο, αναλύεται το εννοιολογικό πλαίσιο του λογιστικού πλαισίου της Γενικής Κυβέρνησης.

Το 32ο άρθρο, ρυθμίζει δαπάνες μετακίνησης των στελεχών των Ενόπλων Δυνάμεων και των Σωμάτων Ασφαλείας.

Το Β΄ Κεφάλαιο του Γ΄ Μέρους, αφορά στις επείγουσες φορολογικές ρυθμίσεις, μέσω των άρθρων 33 έως και 37.

Στο 33ο άρθρο, δρομολογείται η απαλλαγή των αγροτικών επιδοτήσεων, που εισπράττονται το 2021, από την ειδική εισφορά αλληλεγγύης για το φορολογικό έτος του 2020.

Το άρθρο 34, αφορά στην υποβολή δήλωσης μεταβολών για μετάταξη από το ειδικό καθεστώς αγροτών στο κανονικό καθεστώς.

Το άρθρο 35, ορίζει την παράταση προθεσμιών είσπραξης ειδικού φόρου κατανάλωσης, φόρου προστιθέμενης αξίας και λοιπών επιβαρύνσεων αλκοολούχων ποτών.

Το άρθρο 36, αφορά στην υπαγωγή, έως και 31 Δεκεμβρίου του 2021 των εισιτηρίων σε ζωολογικούς κήπους στον μειωμένο συντελεστή ΦΠΑ 13%.

Με το άρθρο 37, παρατείνεται η προθεσμία υποβολής δηλώσεων φορολογίας εισοδήματος του έτους 2019 για τους Έλληνες του εξωτερικού, ενώ στο τελευταίο κεφάλαιο του σχεδίου νόμου, περιλαμβάνονται διάφορες άλλες διατάξεις του Υπουργείου Οικονομικών που λύνουν συγκεκριμένα προβλήματα.

Το άρθρο 38, αφορά στη στελέχωση υπηρεσιών της Ανεξάρτητης Αρχής Δημοσίων Εσόδων, της ΑΑΔΕ, λόγω της αποχώρησης του Ηνωμένου Βασιλείου από την Ε.Ε..

Το άρθρο 39, επιλύει το χρόνιο πρόβλημα, σχετικά με το ιδιοκτησιακό καθεστώς ακινήτων που περιγράφονται σε αποφάσεις του Εφετείου Αθηνών, του Εφετείου Ναυπλίου και του Αρείου Πάγου και αφορά στους δύο Δήμους, που είχαμε προηγουμένως τη δυνατότητα να ακούσουμε τους δύο Δημάρχους, ως εκπροσώπους των Δήμων.

Το άρθρο 40, αφορά μία ερμηνευτική διάταξη για τη διαδικασία ειδικής διαχείρισης του άρθρου 77 του ν.4307/2014, αποσαφηνίζοντας αμφιβολίες ως προς την αληθή έννοιά της.

Το άρθρο 41, αφορά στον ιστορικό Σύλλογο του Ηρακλή Θεσσαλονίκης και την παραχώρηση των ακινήτων που έχει ο Ηρακλής Θεσσαλονίκης στους Χορτατζήδες και στη Μίκρα για αθλητική χρήση. Πρέπει να τονίσω, ότι η παραχώρηση αυτή γίνεται, χωρίς το Δημόσιο να απεμπολεί τα δικαιώματά του. Στην ουσία, είναι ένα «φιλί ζωής» στον ιστορικό σύλλογο, που μπορεί να συνεχίσει το πλούσιο αθλητικό και όχι μόνο έργο του, δίνοντας διέξοδο στους χιλιάδες αθλητές του.

Τέλος, το άρθρο 42, σχετίζεται με τη διαδικασία χρηματοδότησης και πληρωμής έργων που χρηματοδοτούνται από το Ταμείο Ανάκαμψης και Ανθεκτικότητας.

Κυρίες και κύριοι συνάδελφοι, με πίστη στις δυνάμεις μας, όραμα, σχέδιο, μεθοδικότητα και σκληρή δουλειά, βάζουμε τη χώρα στο δρόμο της σταδιακής επιστροφής στην κανονικότητα. Χωρίς βιασύνη, αλλά με ασφάλεια. Χωρίς δημοσιονομική εκτροπή, αλλά με στοχοπροσήλωση. Χωρίς πανικό, αλλά με οδηγό την εμπειρία του παρελθόντος. Διατηρούμε τα ταμειακά διαθέσιμα της χώρας σε ασφαλές ύψος και από την περίοδο της αβεβαιότητας, περνούμε σε εκείνη της ασφάλειας και της σταθερότητας. Δεσμευτήκαμε πως κανένας δεν θα μείνει μόνος και το κάνουμε πράξη, γιατί αυτό σημαίνει υπεύθυνη διακυβέρνηση και σεβασμός στους συμπολίτες μας.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, κατά τη διάρκεια της συζήτησης στη συνεδρίαση, επί της αρχής, θέσαμε τους προβληματισμούς μας πάνω σε συγκεκριμένες διατάξεις.

Στο Α΄ Κεφάλαιο του νομοσχεδίου, έχουμε, επί της ουσίας, μία τυπική κύρωση, που επαναλαμβάνεται κάθε δεκαετία. Η ΕΛΣΤΑΤ ακολουθεί διεθνείς κανόνες και πρότυπα γι’ αυτόν τον λόγο. Αφορά, λοιπόν, τις απογραφές κτιρίων και πληθυσμού, η οποία διενεργείται ανά δέκα χρόνια, αντίστοιχα και η απογραφή γεωργίας και κτηνοτροφίας.

 Στο Β΄ Μέρος του νομοσχεδίου, έχουμε ρυθμίσεις που αφορούν στις ενισχύσεις, λόγω πανδημίας. Εδώ έχουμε κάποιες ενστάσεις, τις οποίες αναφέραμε και κατά τη διάρκεια της πρώτης συνεδρίασης.

Πρώτον, στα άρθρα 26 και 27 για τα μισθώματα, είναι θετική η παρέμβαση με απευθείας ενίσχυση. Αργήσατε να προχωρήσετε σε αυτόν τον δρόμο. Θα μπορούσατε, εξαρχής, να έχετε προχωρήσει στην επιδότηση ενοικίου, η οποία θα ήταν και πιο απλή και λιγότερο χρονοβόρα διαδικασία. Θα ήθελα να επισημάνω, όμως, ότι χρειάζεται μία ιδιαίτερη προσοχή, σε ότι αφορά στην επιδότηση σε εκμισθωτές νομικά πρόσωπα.

Με τον τρόπο που θεσμοθετείτε το πλαίσιο, μπορεί να ωφεληθούν εταιρείες που, συγκριτικά και αναλογικά, με τον υπόλοιπο επιχειρηματικό και επαγγελματικό κόσμο, ίσως, δεν έχουν ανάγκη της παρούσας στήριξης. Παρ’ όλο που ο κ. Υπουργός μάς υποσχέθηκε, ότι θα είχαμε απάντηση, εντούτοις την περιμένουμε, σήμερα, τουλάχιστον, να μας δώσετε κάποιες διευκρινίσεις πάνω σε αυτό το θέμα.

Δεύτερον, στο άρθρο με τις επιταγές, απλά, πρέπει να επισημάνουμε αυτό που λέμε από την αρχή της υγειονομικής κρίσης. Δυστυχώς, οι αναστολές και οι παρατάσεις δεν λύνουν το πρόβλημα, απλά, το μεταθέτουν. Σταδιακά, και ενώ κλείνουμε έναν χρόνο από το πρώτο lockdown, δημιουργούνται υπέρογκα χρέη. Θα επιμείνουμε, λοιπόν, στην εξατομικευμένη παροχή ρευστότητας.

Τρίτον, ακούσαμε από τους Υπουργούς, σχετικά με τη διάταξη που εισάγει το νέο «εργαλείο» επιδότησης παγίων. Η διάταξη είναι, απλώς, περιγραφική, ενώ τα παραπέμπει όλα στην κοινή υπουργική απόφαση. Ο Υπουργός σημείωσε, στην προηγούμενη συνεδρίαση, πως ότι προβλέπεται στην ανακοίνωση της Επιτροπής, θα προβλεφθεί και στο ελληνικό πλαίσιο. Αυτό που καταλαβαίνουμε από τα λόγια του Υπουργού, είναι ότι οι όροι και τα όρια των επιδοτήσεων θα υλοποιηθούν, ως έχουν. Το σημειώνουμε και θα περιμένουμε τις αποφάσεις, για να επανέλθουμε.

Αυτό που δεν απαντήθηκε και πρέπει να απαντηθεί με σαφήνεια, όχι για τη δική μας αυταρέσκεια, αλλά γιατί πρέπει οι επαγγελματίες να το γνωρίζουν, είναι αν θα είναι δάνειο ή επιδότηση ή αν θα είναι κατά ένα μέρος δάνειο και κατά ένα μέρος επιδότηση. Αυτό δεν απαντήθηκε στην προηγούμενη Επιτροπή. Εδώ να θυμίσουμε, πως στην πρώτη επιστρεπτέα καλούνταν οι επαγγελματίες να καταθέσουν τις δηλώσεις, χωρίς να ξέρουν τους όρους επιστροφής ή, τέλος πάντων, χωρίς να ξέρουν τους όρους επιστροφής, χωρίς να ξέρουν ποσά και χρόνους αποπληρωμής.

Τέταρτον, η Κυβέρνηση επιλέγει να ενισχύσει τον αερομεταφορέα, χωρίς, τουλάχιστον, να το πράττει αυτό με κάποια προαπαιτούμενα, όπως η προστασία των θέσεων εργασίας. Επίσης, σημαντικό θέμα είναι, ποιο όφελος θα έχουν οι πολίτες και ποιο όφελος θα έχει το κράτος. Αυτή τη στιγμή, με τη διάταξη όπως έχει, το κράτος θα ενισχύσει την εταιρεία, αλλά δεν θα έχει κάποιο άμεσο κέρδος, καθώς αποκτά -ξαναλέω- χωρίς κανένα προαπαιτούμενο δικαιώματα κτήσης μετοχών. Απλώς, δικαιώματα κτήσης μετοχών. Το όποιο κέρδος προέλθει, εάν προέλθει, θα είναι από την αύξηση της τιμής της μετοχής και εφόσον η εταιρεία ζητήσει να εξαγοράσει τα δικαιώματα του Δημοσίου. Δεν ακούγεται και, ιδιαίτερα, επωφελές αυτό.

Επειδή ο κ. Υπουργός, στην προηγούμενη συνεδρίαση, διάβασε ένα μέρος από την ανακοίνωση του Γραφείου Τύπου του ΣΥΡΙΖΑ, που αφορά στην κρατική χρηματοδότηση προς την AEGEAN -και πάντοτε, το να διαβάζεις, κατά το δοκούν και αποσπασματικά, δεν έχει νόημα, θα καταθέσω στα Πρακτικά την ανακοίνωση του Γραφείου Τύπου που λέει, εκτός από αυτό που διάβασε ο κ. Υπουργός, «ότι είναι εύλογη η όποια απόφαση της Κυβέρνησης για τη χρηματοδότηση, αρκεί να γίνει με σαφείς όρους και προϋποθέσεις. Η Κυβέρνηση οφείλει να προστατέψει το δημόσιο συμφέρον και η κρατική επιχορήγηση πρέπει να συνοδεύεται με σαφή δέσμευση από πλευράς εταιρείας για διατήρηση των θέσεων και των σχέσεων εργασίας. Την καταθέτω στα πρακτικά.

*(Σε αυτό το σημείο καταθέτει ένα έγγραφο στα Πρακτικά)*

Στο Γ΄ Μέρος του νομοσχεδίου, έχουμε επείγουσες διατάξεις φορολογικού περιεχομένου. Στα άρθρα 33 και 34, επέρχεται μία περιορισμένη λύση στο θέμα των αγροτικών επιδοτήσεων. Δεν επιλύεται, όμως, το κύριο πρόβλημα των ετεροχρονισμένων καταβολών. Αυτά τα προβλήματα δημιουργήθηκαν τον τελευταίο χρόνο. Τα προηγούμενα χρόνια, η κατάσταση έχει ομαλοποιηθεί και οι επιδοτήσεις δίνονταν κατ’ έτος.

Επιπλέον, με την εξαίρεση που εισάγεται για τον χρόνο κτήσης του αγροτικού εισοδήματος στον χρόνο είσπραξης, θεωρούμε ότι αυξάνεται η πιθανότητα μετάταξης από το ειδικό στο κανονικό καθεστώς -κύριε Υπουργέ, θα ήθελα να κάνετε ένα σχόλιο, για το αν όντως ισχύει αυτό- ενώ από την εξαίρεση της ειδικής εισφοράς αλληλεγγύης, το όφελος είναι, σχεδόν, μηδενικό για την πλειονότητα των αγροτών, καθώς, τόσο το όριο του αφορολόγητου που έθεσε ο ΣΥΡΙΖΑ στα 12.000 ευρώ, όσο και το όριο το αφορολόγητο των επιδοτήσεων στα 5.000 ευρώ, καλύπτει τους περισσότερους από τους αγρότες.

Παρ’ όλα αυτά, τα πραγματικά προβλήματα του αγροτικού κόσμου, εν μέσω πανδημίας, αφορούν στην ίδια την παραγωγή και τη διάθεση των προϊόντων. Αυτά τα προβλήματα είναι απόρροια της αδιαφορίας σας για τον πρωτογενή τομέα. Από το προεκλογικό σας πρόγραμμα, μέχρι το πλαίσιο στήριξης για την πανδημία, απουσιάζει σταθερά ο αγροτικός κόσμος.

Δεύτερο σημείο, στο άρθρο 37, για τους κατοίκους εξωτερικού. Δεν γίνεται κατανοητό, ποιες, ακριβώς, είναι οι δυσκολίες που εμποδίζουν στην κατάθεση της φορολογικής δήλωσης. Εφόσον οι διαδικασίες γίνονταν ηλεκτρονικά και με τον ορισμό αντιπροσώπου, ποια προβλήματα παρατηρήθηκαν; Θα θέλαμε μία ενημέρωση.

Τρίτο σημείο, σχετικά με την ενίσχυση της ΑΑΔΕ, γνωρίζουμε τις ανάγκες του ελεγκτικού μηχανισμού. Ακριβώς γι’ αυτό γνωρίζουμε, ότι ολοκληρώνετε τις προκηρύξεις, μέσω ΑΣΕΠ, που σχεδιάσαμε εμείς. Εδώ, όμως, με τις μετατάξεις, χωρίς να λαμβάνεται υπόψη το αρμόδιο υπηρεσιακό συμβούλιο του φορέα προέλευσης, θα αποδυναμώσετε άλλες υπηρεσίες.

Στο άρθρο 40, στην ερμηνευτική διάταξη για τη διαδικασία ειδικής διαχείρισης του άρθρου 77, του ν. 43072014. Με τη συγκεκριμένη διάταξη μπορεί να δημιουργηθεί το παράδοξο, οι εργαζόμενοι, για παράδειγμα, του Δ.Ο.Λ, όπως αναφέρθηκε και η εκπρόσωπος της ΕΣΗΕΑ, να ικανοποιηθούν άμεσα, ενώ οι εργαζόμενοι του MEGA ή και άλλων επιχειρήσεων που είναι υπό ειδική διαχείριση να πρέπει να ασκήσουν ανακοπές κάτω από τον πίνακα, ώστε να δικαιωθούν στο μέλλον. Σύμφωνα με την ερμηνευτική διάταξη, θα ήταν εύλογο και δίκαιο οι πίνακες που δημοσιεύτηκαν ή θα δημοσιευθούν, κατά παράβαση της ερμηνευτικής διάταξης, να ακυρωθούν, αυτοδικαίως, και ο εκάστοτε ειδικός διαχειριστής να συντάξει νέους σύμφωνα με την ερμηνευτική διάταξη. Απλώς, κύριε Υπουργέ, σας το λέω, για να δείτε το θέμα και αν χρειαστεί να φέρετε κάποια νομοτεχνική βελτίωση.

 Τέταρτο σημείο. Στο άρθρο 41, στηρίζουμε την παραχώρηση προς τον Γυμναστικό Σύλλογο του Ηρακλή. Πρέπει, όμως, να τονίσουμε, ότι στη διάρκεια της πανδημίας έχετε αφήσει, κυριολεκτικά, στο έλεος τους σωματεία και συλλόγους και, κυρίως, τον ερασιτεχνικό αθλητισμό.

Αναφερθήκατε στις ομιλίες σας στην ανάγκη του κόσμου για άθληση. Ακριβώς. Η πανδημία ανέδειξε τη μεγάλη ανάγκη του κόσμου για να αθληθεί. Η μη στήριξη, όμως, των γυμναστών, θα οδηγήσει σε κλείσιμο αρκετών επιχειρήσεων και συλλόγων στην επόμενη μέρα της πανδημίας, με ότι σημαίνει αυτό για τους 50.000 εργαζόμενους στον κλάδο, αλλά και για την ψυχολογική και τη σωματική υγεία των πολιτών.

Σημείο πέμπτο, σχετικά με τη διάταξη για την ένταξη στο Πρόγραμμα Δημοσίων Επενδύσεων. Αναφέρθηκα και στην 1η συνεδρίαση στη συγκεκριμένη διάταξη. Σημειώνουμε ξανά, λοιπόν, πως οι εξαγγελίες του οικονομικού επιτελείου για γρήγορες εκταμιεύσεις δεν είναι ρεαλιστικές, όπως, ακριβώς, το είχαμε τονίσει. Αυτό είναι λογικό, από τη στιγμή, μάλιστα, που μέχρι τον Νοέμβριο η Κυβέρνηση δεν είχε αποστείλει το Εθνικό Σχέδιο Δράσης.

Στον Προϋπολογισμό αναφέρατε, ότι οι πόροι του Ταμείου θα συνεισφέρουν, κατά 2,1% στο ΑΕΠ, δηλαδή, περίπου, το 45% της ανάπτυξης που προβλέπεται, συνολικά, για το έτος θα προέλθει από τους φόρους του Ταμείου. Εδώ τίθενται δύο ερωτήματα. Είστε προετοιμασμένοι, αν οι προπληρωμές και οι εγκρίσεις εν τέλει καθυστερήσουν; Υπάρχει κάποιο σχέδιο για τα νούμερα του Προϋπολογισμού;

Επιπλέον, με αυτή τη διαδικασία, εάν τώρα εγκριθεί κάποιο έργο προς χρηματοδότηση, αλλά δεν εγκριθεί αργότερα από το Ταμείο, τι θα συμβεί; Ακόμη και ο Υπουργός στον Κοινοβουλευτικό Έλεγχο αναφέρθηκε σε ισχυρή πιθανότητα χρηματοδότησης από το Ταμείο για τα συγκεκριμένα έργα. Δε τον επερωτάει, λοιπόν, κανείς την ανάγκη στήριξης έργων σε δημόσιο και ιδιωτικό τομέα, αλλά θα πρέπει να συνεννοηθούμε ποια είναι αυτά τα έργα.

Επαναλαμβάνω ότι για να έρχεστε με τέτοια διάταξη, σημαίνει πως ξέρετε ποια είναι τα έργα που θέλετε να εντάξετε. Οφείλετε να ενημερώσετε την Αντιπροσωπεία ποια έργα είναι «ώριμα», ώστε να προχωρήσουν άμεσα.

Πρέπει να σημειωθεί δε, ότι στο βάθος της ύφεσης που διαφαίνεται με ευθύνη της Κυβέρνησης θα ενισχύσει την αβεβαιότητα και θα δυσκολέψει τη «μόχλευση» των πόρων του Ταμείου Ανάκαμψης στο σκέλος της συμμετοχής των ιδιωτικών επενδύσεων, καθώς οι υποψήφιοι επενδυτές θα παραμείνουν επιφυλακτικοί για μεγάλο μέρος του 2021, τουλάχιστον.

Κλείνοντας, το προσχέδιο έχει τεράστια κενά σε πολύ σημαντικά σημεία, τα οποία χρειάζονται περισσότερες διευκρινίσεις, ώστε να καθορίσουμε κι’ εμείς τη στάση μας. Σε σημαντικές διατάξεις, όπως της επιδότησης παγίων και την ένταξη έργων στο Πρόγραμμα Δημοσίων Επενδύσεων, δεν δίνετε κάποια κατεύθυνση, οπότε είναι και αδύνατη, επί της ουσίας, η συζήτηση, ενώ σε άλλες διατάξεις δημιουργούνται και ερωτηματικά για την ωφέλεια κράτους και πολιτών, όπως οι διατάξεις των αγροτών και της ενίσχυσης της AEGEAN.

Είναι, λοιπόν, ένα ενδεικτικό νομοθέτημα της Νέας Δημοκρατίας του «βλέποντας και κάνοντας» ή όπως έχει πει και ο Πρωθυπουργός, «βλέπουμε για να ξέρουμε τι κάνουμε».

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Τον λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής)**: Ευχαριστώ πολύ.

Κύριε Πρόεδρε, είναι φανερό ότι δεν έκανα τυχαία τον αστεϊσμό «ναι, με επιφύλαξη», ούτε είμαι από αυτούς που μπορώ να κατηγορηθώ, ότι δεν γνωρίζω τις διαδικασίες της Επιτροπής. Η Κυβέρνηση, όμως, δεν σε αφήνει να «αγιάσεις» με τον τρόπο που νομοθετεί. Εύλογες και θετικές διατάξεις, ακόμη κι εάν είναι έτσι, παρουσιάζονται, συνεχώς, με κενά: νομοτεχνικά κενά, σκόπιμες παραλείψεις, ελλιπή πληροφόρηση, επιλεκτικές λογικές και πολιτικές.

Ο κ. Υπουργός είδε στους φορείς τη θετική ανταπόκριση. Δεν είδε, όμως, τις απορίες, τις παραλείψεις, τα ερωτηματικά και, προφανώς, και με τις τοποθετήσεις του δεν απάντησε. Γι’ αυτό, λοιπόν, πιστεύω, ότι, για άλλη μία φορά, πρέπει να σημειώσουμε, ότι αυτός ο τρόπος που νομοθετείτε είναι ένας τρόπος που δεν διευκολύνει τον ουσιαστικό πολιτικό και κοινωνικό διάλογο και τον ελεγκτικό χαρακτήρα που έχει το Σώμα, σε ό,τι αφορά στις συγκεκριμένες νομοθετικές ρυθμίσεις.

Επί του συγκεκριμένου, σε ότι αφορά στο δημογραφικό και στα άρθρα από 1-25, υπάρχουν δύο πολιτικά ζητήματα. Το ένα αφορά στον χρόνο, με βάση τον οποίο θα ολοκληρωθεί η διαδικασία της απογραφής. Δεν το λέω τυχαία. Πολλές φορές, η απογραφή χρησιμοποιείται μέσα στον εκλογικό κύκλο και αυτό είναι λάθος. Ιδιαίτερα αυτή την απογραφή, που φιλοδοξεί και η ΕΛΣΤΑΤ να εμφανίσει τεχνικά χαρακτηριστικά και εκσυγχρονιστικά μέσα, πολύ πιο εξελιγμένα και με βάση την ψηφιοποίηση, θα πρέπει να προσδιοριστεί ο χρονικός προγραμματισμός και το πέρας της απογραφής για δύο λόγους.

Πρώτον, γιατί αυτή θα βγάλει συμπεράσματα, όπως είπα στην τοποθέτησή μου, επί της αρχής, για το τι είναι αυτό που μπορεί να αποτυπώσει την κοινωνική, οικονομική και άλλη πραγματικότητα, την ταξική διάρθρωση της ελληνικής κοινωνίας και ιδιαίτερα αυτών που φεύγουν στο εξωτερικό.

Δεύτερον, επίσης, πολύ σημαντικό, είναι ότι συνδέεται με την κατανομή των εδρών και τις εκλογές σε κάθε διαδικασία. Και επειδή έχω χρηματίσει στο Υπουργείο Εσωτερικών και ήμουν στην απογραφή του 2001 -ήμουν Υπουργός τότε- πρέπει να σας πω, ότι είναι μία δύσκολη διαδικασία, η οποία αν δεν συντονιστεί σωστά και δεν παρακολουθηθεί στενά από την ίδια την Κυβέρνηση, δεν πρόκειται να υπάρξει ουσιαστική και βελτιωτική εικόνα αυτής της δύσκολης, πραγματικά, επίπονης και κρίσιμης -και συνταγματικά και δημοκρατικά- διαδικασίας που αφορά τη χώρα.

Σε ό,τι αφορά στο Β΄ Κεφάλαιο, και στα άρθρα από 26 - 30 θα κάνω πολύ σύντομα σχόλια. Στο άρθρο 26, που είναι, εν πολλοίς, εύλογη διάταξη αρκεί η προβλεπόμενη επιδότηση των μισθωμάτων που προβλέπεται στο επόμενο άρθρο. Βεβαίως, δεν θα ήταν το μέτρο, αν η Kυβέρνηση είχε μεριμνήσει και εφαρμόσει το σοβαρό μέτρο κάλυψης των πάγιων δαπανών σαν κι’ αυτό που προβλέπεται στο άρθρο 30.

Σε ό,τι αφορά στα άρθρα 27 και 28, το σχόλιό μου είναι, ότι, ενώ είναι εύλογες σε έναν βαθμό οι διατάξεις, αν η Κυβέρνηση είχε υιοθετήσει ένα σοβαρό πρόγραμμα ρευστότητας, μέσα από τον τραπεζικό δανεισμό και το σύστημα επιστρεπτέας προκαταβολής για όλες τις επιχειρήσεις, δεν θα ήταν αναγκαίες αυτές οι αποστολές στα αξιόγραφα που στρεβλώνουν την αγορά. Δεν μπορεί να παραμένουν 12 δις ευρώ από τη ρευστότητα που έχει χορηγήσει η Ευρωπαϊκή Κεντρική Τράπεζα, ως καταθέσεις των ελληνικών τραπεζών στην Τράπεζα της Ελλάδος, αντί να πέφτουν στην αγορά. Είναι νοσηρή αυτή η κατάσταση και αντιμετωπίζεται αποσπασματικά από την Κυβέρνηση κάθε φορά με το ένα και το άλλο μέτρο της επιστρεπτέας και όλα αυτά που ζούμε όλο αυτόν τον καιρό.

Σε ό,τι αφορά στο άρθρο 29, για την επιδότηση πάγιων δαπανών. Και αυτό είναι, εν πολλοίς, εύλογο μέτρο. Έχει αργήσει, όμως, πάρα πολύ, ενώ φαίνεται, ότι είναι «ανώριμη» εξαγγελία, καθώς δεν προβλέπει, ούτε καν ποιες πάγιες δαπάνες θα καλύψει, ενώ παραπέμπει το πλαίσιο σε απόφαση των Υπουργών Οικονομικών και Εργασίας και Κοινωνικών Υποθέσεων. Ευχόμαστε να μην σχεδιαστεί με την επιλεκτικότητα του ΤΕΠΙΧ ΙΙ, το οποίο ήταν γεμάτο από αδικίες και επιλεκτικές πολιτικές.

Σε ό,τι αφορά στο άρθρο 30, που αφορά στην ενίσχυση της Aegean, έθεσα ένα θέμα, που έχει σχέση με το πώς και με ποια ρήτρα και με ποια διαδικασία θα γίνει αυτή η κοστολόγηση, μετά από τον χρόνο που θα επανέλθει στην αρχική της κατάσταση η Aegean.

 Θα σας υποβάλλω ένα ερώτημα: γιατί δεν μας φέρνετε τους όρους, τις προϋποθέσεις και τη σύμβαση που έκανε το γερμανικό κράτος με τη Lufthansa. Δηλαδή, ξέρω τη συμμετοχή στα διοικητικά συμβούλια, ξέρω τον έλεγχο, ξέρω όλα αυτά τα πράγματα. Γιατί, λοιπόν, δεν μας φέρνετε ένα αντίστοιχο υπόδειγμα, του πώς θα γίνει αυτή η κρατική χρηματοδότηση; Έχουμε σοβαρή επιφύλαξη σε αυτό. Πρέπει να διασφαλιστεί το συμφέρον του Δημοσίου, γιατί καλό είναι να λέμε, ότι άλλοι δίνουν περισσότερα χρήματα, διότι είναι μεγαλύτερες χώρες και μεγαλύτερες εταιρείες, αλλά εδώ, επειδή πρόκειται για το συμφέρον του ελληνικού δημοσίου, πρέπει η διαδικασία να είναι, απολύτως, διαφανής.

 Εγώ περίμενα από τη διοίκηση της Aegean να μας πει σήμερα, αριθμητικά, πόσοι εργαζόμενοι έμειναν, πόσοι έχουν απολυθεί, πόσοι έχουν μπει σε καθεστώς αναστολής και όλα αυτά τα πράγματα. Δεν ακούσαμε κανένα στοιχείο από αυτά και δεν το ρώτησα, γιατί, προφανώς, οι άνθρωποι -φαντάζομαι- ότι δεν θα ήθελαν να απαντήσουν.

Επαναλαμβάνω, λοιπόν, ότι πρέπει να μας φέρετε ένα υπόδειγμα μιας εταιρείας. Ότι θαυμάζετε πολύ το γερμανικό κράτος. Το γερμανικό κράτος, ούτε κανένα σοσιαλιστικό κράτος είναι και η κυβέρνησή του δεν έχει και καμία διάθεση κρατικοποιήσεων. Όμως, έχει κάνει μία συμφωνία με τη Lufthansa. Να μας φέρετε, λοιπόν, τα δύο υποδείγματα, να δούμε ποια είναι η δική μας ρήτρα και οι προϋποθέσεις και οι όροι που τίθενται σε αυτή την κρατική ενίσχυση των 120 εκατομμυρίων.

Στο Γ΄ Μέρος, υπάρχουν οι επείγουσες δημοσιονομικές και φορολογικές ρυθμίσεις. Πρέπει να πω, ότι στα άρθρα 31 έως 38 και στο άρθρο 40, άλλες από αυτές είναι εύλογες και θετικές και προφανώς θα τις ψηφίσουμε, ενώ άλλες φαίνονται εύλογες -μιλάω για τα συγκεκριμένα άρθρα- και χρειάζονται ορισμένες αποσαφηνίσεις, τις οποίες πρέπει να τις κάνετε για κάθε άρθρο ξεχωριστά, από τα άρθρα 31 ως 38 και το άρθρο 40.

Θα μείνω στα άρθρα 39, 41 και 42. Σε ότι αφορά στο άρθρο 39, ακούσαμε προηγουμένως τους Δημάρχους και έδωσε μία απάντηση ο Υπουργός. Υπάρχουν τέτοιες υποθέσεις που εκκρεμούν στη χώρα, εδώ και εκατό χρόνια. Προσπαθήσαμε να κάνουμε μία απογραφή παλιότερα. Αν τις μετρήσαμε καλά, ήταν ανάμεσα στις δεκαπέντε και 20 υποθέσεις σε όλη την Ελλάδα. Γιατί δεν γίνεται μία προσπάθεια για μία συνολική ρύθμιση; Είναι πανομοιότυπες υποθέσεις που αφορούν συνέχεια διεκδικήσεις με δασικά, μη δασικά κ.λπ.. Αυτό το θέμα έρχεται και ξανάρχεται κάθε φορά. Είναι κρίμα.

Επί σαράντα χρόνια, δεν το έκαναν οι κυβερνήσεις. Τώρα που έχουμε τη δυνατότητα με σύγχρονους και γρήγορους τρόπους, με τα Gps και όλα αυτά τα πράγματα, με την πλήρη καταγραφή από το Υπουργείο Αγροτικής Ανάπτυξης και το Υπουργείο Ανάπτυξης, ουσιαστικά, του κάθε κομματιού, σε όλη την επικράτεια, ήταν ευκαιρία να γίνει μία προεργασία στο Υπουργείο και να φέρετε μία πρόταση, επί της ουσίας, που να λύνει με έναν ενιαίο τρόπο αυτά τα ζητήματα. Δεν θα τα λύνει μονάχα αποσπασματικά, κάθε φορά, γιατί υπεισέρχονται διάφορα τοπικά συμφέροντα, τοπικοί παράγοντες, πηγαινοέρχονται Δήμαρχοι, επιτροπές πολιτών στα Υπουργεία. Γίνεται μία διελκυστίνδα αντιπαραθέσεων, η οποία ξεπερνάει τα όρια της φαντασίας.

Οφείλω να ομολογήσω, ότι δεν τα λύσαμε τα προηγούμενα χρόνια όλες οι κυβερνήσεις. Ας τα λύσει μία εκσυγχρονιστική, κατ’ όνομα Κυβέρνηση, που ισχυρίζεται ότι είναι και φέρνει συνολικές λύσεις και συνολικές μεταρρυθμίσεις. Να ένα πεδίο μεταρρυθμίσεως που θα ήταν πάρα πολύ σοβαρό. Αντί να υποσχόμαστε στον έναν Δήμαρχο ότι το κάνουμε τώρα και στον άλλο, ότι θα το κάνουμε σε λίγες μέρες, σε λίγες εβδομάδες, σε λίγα χρόνια.

Σε σχέση με το άρθρο 41, υπάρχει η γενικότερη παρατήρηση, που έκανε και η συνάδελφος προηγουμένως, σε ότι αφορά στον ελληνικό αθλητισμό. Και εδώ υπάρχουν δεκάδες περιπτώσεις, όπου έχουμε τεράστια προβλήματα και δεν αντιμετωπίζονται συνολικά.

Τελειώνω με το άρθρο 42, όπου υπάρχει μία αντιπαράθεση που έχει γενικότερο πολιτικό χαρακτήρα. Δεν λέω, γιατί η Ευρωπαϊκή Ένωση σήμερα προβλέπει τη δυνατότητα στο Ταμείο Ανάκαμψης, εκ των προτέρων, να προτείνουμε και να εντάξουμε έργα και μετά να γίνει όλη η διαδικασία, για να μην χάνεται χρόνος. Αυτή είναι, όμως, μία διαδικασία που στη χώρα μας έχει «πολύ νερό να κυλίσει στον μύλο». Πρέπει να κάνουμε έναν πολύ συγκεκριμένο έλεγχο, για το πώς ασκείται αυτή τη διαδικασία. Ομολογώ, ότι εμένα δεν με ικανοποιεί ο τρόπος που λύνει το πρόβλημα το Μαξίμου.

Δηλαδή, ορίζω ένα άτομο που κινείται ανάμεσα στο Υπουργείο Οικονομικών και στο Υπουργείο Ανάπτυξης και αναλαμβάνει όλη την ευθύνη όλων αυτών των διαδικασιών. Αυτό είναι ένα πρότυπο αναπτυξιακής πολιτικής, που δεν μπορεί να ελεγχθεί δημοκρατικά από το Κοινοβούλιο, τα κόμματα και τους αναπτυξιακούς φορείς, ιδιαίτερα, όταν στη δική σας συλλογιστική, η Αυτοδιοίκηση και όλοι οι αναπτυξιακοί φορείς που υπάρχουν σε όλη τη χώρα, πέραν της εκτελεστικής εξουσίας, γίνονται αποδέκτες αποφάσεων, εκ των προτέρων, ενός συγκεντρωτικού μοντέλου.

Θα μου πείτε, «πιέζει ο χρόνος;» Μα δεν είναι ο δημοκρατικός προγραμματισμός θέμα χρόνου. Είναι θέμα πολιτικής επιλογής και νομίζω ότι εκεί δείχνετε και τον, εντελώς, συντηρητικό χαρακτήρα της Κυβέρνησής σας και αν θέλετε όχι μόνο τον συντηρητικό, αλλά και τη δυνατότητα επιλεκτικών πολιτικών, προεντάξεων έργων που θα έχουν, προφανώς, ανταπόκριση σε κάποια κριτήρια, ενδεχομένως αδιαφανή, και ούτω καθεξής.

Νομίζω, λοιπόν, ότι αυτό το άρθρο δείχνει πολύ καθαρά και τη δυνατότητα και την πρόθεση της Κυβέρνησης να μην αφήσει τίποτα να «πέσει κάτω από το τραπέζι» των δικών της αποφάσεων. Νομίζω ότι αυτό είναι πάρα πολύ μεγάλο λάθος γι’ αυτή την εποχή που ζούμε, για το μέγεθος των πόρων που έχει η χώρα να αξιοποιήσει, αλλά και τη δυνατότητα να γίνει σωστή αξιοποίηση, με μία ισόρροπη ανάπτυξη σε όλη τη χώρα, με βάση διαφανή και ουσιαστικά κριτήρια.

Ευχαριστώ πολύ, κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παναγιώτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Χρήστος Κατσώτης, Βασίλειος Βιλιάρδος, Κωνσταντίνος Χήτας, Κρίτων - Ηλίας Αρσένης, Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε.

 Κύριε Υπουργέ, τοποθετηθήκαμε αναλυτικά και στην, επί της αρχής, τοποθέτησή μας. Η αλήθεια είναι, ότι ο κύριος λόγος που καταψηφίσαμε, επί της αρχής, το νομοσχέδιο είναι, γιατί θεωρούμε ότι τα μέτρα που αφορούν στη διαχείριση της πανδημίας «βαρύνουν» συγκεκριμένους ανθρώπους. Η κύρια ένστασή μας, που έχει δηλωθεί σε όλους τους τόνους, είναι ότι γι’ αυτούς που, πραγματικά, το έχουν ανάγκη, για τους αυτοαπασχολούμενους, επαγγελματίες, αυτούς που βρίσκονταν και πριν από την εκδήλωση της πανδημίας σε δύσκολη οικονομική κατάσταση, τους επαγγελματίες των χαμηλών εισοδημάτων, αυτών δεν τους λύνουν τα προβλήματα τα διάφορα μέτρα «πυροσβεστικού» χαρακτήρα που παίρνετε. Μετατίθεται το πρόβλημα, το ακούσαμε, εξάλλου, και από τους εκπροσώπους των φορέων σε έναν βαθμό.

Αντίθετα, στους μεγάλους επιχειρηματικούς ομίλους του τουρισμού, των μεταφορών, της ενέργειας και σε άλλους, έχετε δώσει έναν συνδυασμό τέτοιων μέτρων που τους βοηθάτε και με την επιδότησή τους με «ζεστό» χρήμα, ώστε να αντιμετωπίσουν τα προβλήματα, αλλά και με άλλες διευκολύνσεις, φορολογικές και μη και, κυρίως, με μέτρα που τους έχετε δώσει, σε σχέση με τα εργασιακά δικαιώματα, όπως την ευκολία τους να απολύουν, να θέτουν σε αναστολή εργαζόμενους, να εκμεταλλεύονται τους υπαλλήλους τους με υπερωριακή απλήρωτη εργασία και χίλια δυο άλλα με τα διάφορα προγράμματα «ΣΥΝ-ΕΡΓΑΣΙΑ» και άλλα, τα οποία και οι ίδιοι οι εκπρόσωποι αυτών των ομίλων, τα παρουσίασαν ως θετικά για εκείνους.

 Βέβαια, δεν ακούσαμε τους εργαζόμενους, κατά πόσο τα βλέπουν θετικά. Την ίδια, ώρα και σε αυτούς τους χώρους υπάρχουν -και για στην AEGEAN που αναφερθήκαμε και στην πρώτη τοποθέτηση- δεκάδες απολύσεις στα τμήματα σε όλη τη χώρα. Δηλαδή, για άλλη μία φορά οι εργαζόμενοι, και τα λαϊκά στρώματα πληρώνουν τα «σπασμένα» και αυτής της κρίσης που, δυστυχώς, όπως όλα δείχνουν, θα είναι ακόμη πιο βαθιά από την προηγούμενη καπιταλιστική οικονομική κρίση.

Ωστόσο, θεωρούμε ότι τα μέτρα που περιλαμβάνει το νομοσχέδιο είναι για ακόμη έναν λόγο -και θα αποδειχθεί- περισσότερο ανεπαρκή, γιατί, εκτός από αυτά που αναφέραμε, η κατάσταση, σε σχέση με τους υγειονομικούς δείκτες, παραμένει σοβαρή και, ιδιαιτέρως, κρίσιμη.

Γι’ αυτή, βέβαια, την κατάσταση η Κυβέρνηση δεν μπορεί να αναζητεί αλλού τον ένοχο, γιατί η ίδια φέρει σοβαρότατες ευθύνες για τον «εγκληματικό» τρόπο, με τον οποίο διαχειρίστηκε και συνεχίζει να διαχειρίζεται την πανδημία, ιδιαίτερα, κατά το δεύτερο κύμα, ενώ, δυστυχώς, φαίνεται, ότι πάμε και για το τρίτο κύμα. Αυτή η διαχείριση είναι που «καταδικάζει» τον λαό να ζει σε πολύμηνο αποκλεισμό, με σοβαρότατες κοινωνικές και οικονομικές συνέπειες.

Κι’ αυτό, γιατί στο συνεχές μπρος-πίσω άνοιγμα των διαφόρων δραστηριοτήτων, οδηγεί η ακινησία, για να μην πω και οπισθοχώρηση, στη «θωράκιση» του δημόσιου συστήματος υγείας. Είναι αστείο να αναφέρει ο κ. Υπουργός στην προηγούμενη τοποθέτησή του ως «γαλαντομία» τα μέτρα που πάρθηκαν την Παρασκευή. Δηλαδή, όταν έχουμε, ήδη, πολύ σοβαρά προβλήματα, θα έπρεπε να υπάρχουν μέτρα ενισχυτικά προς το δημόσιο σύστημα υγείας, που θα επιβαρύνουν τον Κρατικό Προϋπολογισμό. Όμως, ενδεικτικό της πολιτικής σας επιλογής είναι τα μειωμένα κονδύλια που ψηφίστηκαν για τον Κρατικό Προϋπολογισμό στις δαπάνες της υγείας για τη φετινή χρονιά, όταν είμαστε εν μέσω πανδημίας. Βέβαια, τα όποια μέτρα έχουν παρθεί, μέχρι σήμερα, είναι γιατί υπάρχουν συγκεκριμένες πολιτικές ευθύνες όλων των κυβερνήσεων που έχουν περάσει τα τελευταία χρόνια, που έφεραν στην κατάσταση που έφεραν το δημόσιο σύστημα υγείας. Έτσι, τα όποια ενισχυτικά μέτρα σήμερα παίρνουν, δεν αρκούν για να αντιμετωπίσουν αυτά τα τεράστια κενά.

Είναι χαρακτηριστικό, επειδή ο κ. Υπουργός ζητάει στην Επιτροπή των Οικονομικών να μιλάμε με νούμερα για την κατάσταση που υπάρχει στο δημόσιο σύστημα υγείας, ότι μέσα σε αυτόν το χρόνο της πανδημίας μειώθηκαν, κατά 2,5% οι μόνιμοι και αορίστου χρόνου εργαζόμενοι σε όλες τις δομές του δημόσιου συστήματος υγείας, την ώρα που το ίδιο διάστημα αυξήθηκε, κατά 6% το μόνιμο προσωπικό στην Αστυνομία, για παράδειγμα. Για να αποδεικνύεται, όχι τόσο οι αντοχές της οικονομίας, όσο η ίδια η επιλογή της διαχείρισης που κάνετε αυτής της κατάστασης. Ή όταν, για παράδειγμα, δίνετε 30 εκατομμύρια ευρώ, για να προσλάβετε Σώμα Αστυνόμευσης στα Πανεπιστήμια, αντί να δοθούν τα χρήματα αυτά, για να μπορέσουν να ανοίξουν, επιτέλους, οι επί έναν χρόνο κλειστές πανεπιστημιακές σχολές. Δηλαδή, να παρθούν μέτρα, σύμφωνα με διάφορες προτάσεις που έχει κάνει πανεπιστημιακή κοινότητα, τα οποία επιτρέπουν με ασφαλή τρόπο την επιστροφή, τουλάχιστον, σε ορισμένα μαθήματα, εργαστήρια κ.λπ. των φοιτητών στα Πανεπιστήμια.

Άρα, οι αντοχές της οικονομίας καθορίζονται από μία πολιτική που επιλέγει να δίνει περισσότερα στους λίγους και να «καταδικάζει» τους πολλούς στον αποκλεισμό και τις τραγικές οικονομικές συνέπειες, αφού οι ελαφρύνσεις προς αυτούς, αφορούν, κυρίως, στη μετάθεση των αδιεξόδων και όχι τη λύση τους.

 Επομένως, μεγαλύτερη αξία να συζητάμε, ενόψει και της επικείμενης απογραφής του πληθυσμού, δεν είναι, τόσο τα διάφορα διαδικαστικά ζητήματα, όσο σε τι κατάσταση θα βρει η απογραφή τους εργαζόμενους, τους χιλιάδες αυτοαπασχολούμενους, τους μικρούς επαγγελματίες, τους αγρότες, για την πλειοψηφία των οποίων, στη νέα και πιο βαθιά κρίση που είναι σε εξέλιξη, θα αλλάξουν δραματικά, τόσο τα οικονομικά τους δεδομένα, όσο και οι συνθήκες στέγασης, γιατί τους περιμένουν στη «γωνία» οι κατασχέσεις και οι πλειστηριασμοί του Πτωχευτικού Κώδικα που ψηφίσατε. Μάλιστα, εν μέσω πανδημίας και βαθιάς οικονομικής κρίσης.

Επίσης, σε σχέση με τα ζητήματα που αφορούν στην καταγραφή, θα ήθελα να αναφερθώ, σε κάτι που είναι προβληματικό. Δηλαδή, διάφορους ερευνητές που απασχολεί η ΕΛΣΤΑΤ, όχι μόνο στη διάρκεια της απογραφής, αλλά σε μία σειρά χρήσιμων ερευνών που γίνονται για το κράτος, πολλοί από αυτούς τους επιστήμονες, παρ’ ότι σε μόνιμο και σταθερό τρόπο προσφέρουν την εργασία τους, εργάζονται με μπλοκάκι, με «ελαστικές» σχέσεις. Επομένως, θεωρούμε, ότι θα έπρεπε να λυθεί το ζήτημα της ασφάλισης και της «ομηρίας» των ερευνητών και να υπάρξει η στελέχωση της με επαρκές προσωπικό.

Σε σχέση με τις απογραφές των γεωργικών και κτηνοτροφικών εκμεταλλεύσεων. Αν και φαινομενικά είναι ένα τεχνοκρατικό ζήτημα, όμως, έχει σημασία, ότι η καταγραφή των στοιχείων του αγροτικού τομέα που παρακολουθούνται, μέσω των απογραφών και η αξιοποίηση, βέβαια, του «εργαλείου» αυτού, γίνεται με κριτήριο την προώθηση της εφαρμοζόμενης Κοινής Αγροτικής Πολιτικής, η οποία βασικό στόχο έχει την άνοδο της ανταγωνιστικότητας των μονοπωλίων και τη συγκέντρωση της παραγωγής, αλλά και της γης, στα λίγα χέρια. Δηλαδή, το «ξεκλήρισμα» των μικρών αγροτών.

Σε αυτό συντελεί και ο τρόπος που τα διάφορα προγράμματα ενισχύσεων κατευθύνθηκαν. Μπορεί να αναφέρθηκε σε αριθμούς ο κ. Υπουργός, όμως τη μερίδα του «λέοντος» και αυτών των ενισχύσεων, τα μεγαλύτερα ποσά, τις μεγαλύτερες διευκολύνσεις, την παίρνουν οι μεγαλύτερες βιομηχανίες στο γάλα, στο παγωτό, οι μεγάλες ιχθυοκαλλιέργειες, ενώ δεν αντιμετωπίζονται προβλήματα που υπάρχουν στη φτωχή αγροτιά.

Αντίθετα, για εκείνους υπάρχουν άλλου είδους επιβαρύνσεις, όλο αυτό το διάστημα, όπως, για παράδειγμα, το «πράσινο» χαράτσι που φέρατε στο πετρέλαιο κίνησης, ουσιαστικά, την ώρα που ο λαός «βυθίζεται» στην ενεργειακή φτώχεια, επιβαρύνεται και με τα έξοδα παραγωγής, αλλά και μεταφοράς των προϊόντων.

Παίρνετε και μία σειρά από φορολογικά μέτρα, στα άρθρα 33 και 34, που αφορούν τους αγροτοπαραγωγούς. Θεωρούμε, ότι, καταρχάς, η εισφορά αλληλεγγύης θα πρέπει, συνολικά, να καταργηθεί για τους βιοπαλαιστές αγρότες και όχι να θεωρείτε, ως επίτευγμα, τη μη καταβολή της για το έτος 2020.

Επίσης, θα έπρεπε, σε σχέση με την παράταση της προθεσμίας της δήλωσης μεταβολής του καθεστώτος ΦΠΑ, να υπάρξει πρόνοια για το γεγονός, ότι, ενόψει και αυτών των ενισχύσεων, πολλοί αγρότες πέρασαν την φορολογική κλίμακα και θα οδηγηθούν στην αλλαγή του ΦΠΑ, ενώ άλλες αποζημιώσεις του ΕΛΓΑ δεν μπαίνουν στον υπολογισμό των ορίων. Θα έπρεπε με τον ίδιο τρόπο να συμβεί και για τις ενισχύσεις του κορονοϊού. Βέβαια, θεωρούμε, ότι συνολικά για τους βιοπαλαιστές αγρότες, θα έπρεπε να μην ισχύει το καθεστώς τήρησης βιβλίων, γιατί επιβαρύνονται με υπέρμετρα έξοδα για να υποστηρίζονται από λογιστές και για άλλες τέτοιες υποχρεώσεις.

Αναφέρθηκα αναλυτικά στην προηγούμενή μου τοποθέτηση, για τα μέτρα που αφορούν στους αυτοαπασχολούμενους και δεν θα επεκταθώ ξανά. Εμείς, συνολικά, έχουμε καταθέσει πρόταση νόμου, ως Κ.Κ.Ε. και θεωρούμε, ότι θα έπρεπε τα μέτρα που θα παίρνονται από την Κυβέρνηση να ιεραρχούν τις περιπτώσεις των χαμηλότερων εισοδημάτων. Δηλαδή, τα μέτρα να ξεκινούν από τα χαμηλότερα εισοδήματα, με προτεραιότητα αυτούς που έχουν μέχρι 12.000 ευρώ ετήσιο εισόδημα και γι’ αυτούς να υπάρχουν μεγαλύτερες ελαφρύνσεις, ακόμη και για χρέη προς τις τράπεζες, το δημόσιο, κ.λπ., να επιδοτηθούν οι ασφαλιστικές τους εισφορές, για όσο διάστημα αναγκάστηκαν να μείνουν κλειστά. Έχει κατατεθεί η πρόταση νόμου του Κ.Κ.Ε., κατ’ επανάληψη.

Σε ότι αφορά στα άρθρα για την Aegean, έχω αναφερθεί και στην αρχική μου τοποθέτηση.

Θα κάνω μία τελευταία παρατήρηση, σε σχέση με το άρθρο 40. Συμφωνώ με τις επισημάνσεις που έγιναν, σε σχέση και με τα όσα ανέφερε η εκπρόσωπος της ΕΣΗΕΑ στην τοποθέτησή της. Κατ’ αρχάς, είναι προβληματικό, ότι όλοι αυτοί οι εργαζόμενοι έχουν μείνει «εγκλωβισμένοι» και περιμένουν τόσο διάστημα την καταβολή αποζημιώσεων και μισθών. Ωστόσο, θα πρέπει τώρα με τη ρύθμιση που εισάγετε, να λύσετε με ομοιόμορφο τρόπο το ζήτημα των οφειλόμενων δεδουλευμένων αποζημιώσεων για όλους τους εργαζόμενους. Άρα, συμφωνούμε, ότι θα πρέπει να συμπεριληφθεί στη διάταξη, ότι οι πίνακες κατάταξης που δεν συμφωνούν, με τον τρόπο που λύνεται το ζήτημα των, κατά προτεραιότητα, καταβολής των δεδουλευμένων αποζημιώσεων των εργαζομένων με τα έξοδα της ειδικής εκκαθάρισης, θα πρέπει να κηρυχθούν, αυτοδικαίως, άκυροι και να συνταχθούν εκ νέου, με βάση τους όρους που προβλέπει η παρούσα διάταξη.

Θα ήθελα, τέλος, να προσθέσω κάτι, σε σχέση με το άρθρο 32, που αφορά στις αποζημιώσεις για τα εκτός έδρας των στρατιωτικών που παρατείνονται. Υπάρχει από την πλευρά των στρατιωτικών μία ένσταση, ότι οι δαπάνες που δίνονται για την εκτός έδρας μετακίνησή τους, είναι χαμηλότερες, σε σχέση με αυτές τις δαπάνες των δημοσίων υπαλλήλων.

Εμείς καταθέτουμε την πρόταση, για όλες τις μετακινήσεις εκτός έδρας, να αποζημιώνονται στο 100%, με βάση τις πραγματικές δαπάνες που καταβάλλουν στις μετακινήσεις τους.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Κατ’ αρχήν, ο υπεύθυνος της AEGEAN δεν απάντησε στα βασικά μας ερωτήματα, όπως, πρώτον, πόσα πήρε από τα περσινά μέτρα στήριξης των αερογραμμών η AEGEAN, ύψους 115 εκατομμυρίων, και αν θα ζητήσει άλλα.

Δεύτερον, αν αληθεύει πώς τα 150 εκατομμύρια δάνειο, που πήρε από τις τέσσερις συστημικές τράπεζες, είναι με εγγύηση του δημοσίου, ύψους 80 %, χωρίς αντάλλαγμα ή όχι;

Τρίτον, ποια θα είναι η επιβάρυνση του χρέους της από τα 46 Airbus που έχει παραγγείλει;

Τέταρτον, γιατί αγόρασε τη ρουμανική ANIMAWINGS και αν θα τη στηρίξει με νέα κεφάλαια.

Πέμπτον, γιατί επένδυσε στη LAMDA 24 εκατομμύρια ευρώ για το 1,66% των μετοχών της; Τι θα μεταφέρει από το Ελληνικό, με βάση τη συμφωνία που υπέγραψε;

Έκτον, θα μπορεί να απορροφήσει, τυχόν, αύξηση των τελών του αεροδρομίου από τη FRAPORT, η οποία έχει το δικαίωμα, με βάση τη σύμβασή της, να το κάνει;

Δεν πήραμε απαντήσεις, λοιπόν, σε αυτά τα ερωτήματα. Πώς να κρίνει κανείς τη στήριξή της; Εκτός αν γνωρίζετε εσείς τις απαντήσεις, κύριε Υφυπουργέ. Οπότε θα τις ακούσουμε. Εάν ακούσαμε, πάντως, σωστά, είχε 300 εκατομμύρια ζημίες το 2020. Γιατί να συμμετέχουμε τώρα στις ζημίες, όταν δεν συμμετείχαμε ποτέ στα κέρδη της;

Πριν αναφερθούμε στα επιμέρους άρθρα του νομοσχεδίου, θα ξεκινήσουμε με τη στήριξη της AEGEAN, στο άρθρο 30, λόγω της προηγούμενης συζήτησης, σημειώνοντας πως η συμφωνία φαίνεται πολύ καλή, με την πρώτη ματιά. Ειδικά, συγκριτικά με τις άλλες, ανάλογου μεγέθους χώρες, που ανέφερε χθες ο Υπουργός, όπως η Πορτογαλία και η Αυστρία. Δηλαδή, με την TAP και την AUSTRIAN.

Με βάση το άρθρο, η AEGEAN θα στηριχτεί με 120 εκατομμύρια, με αντάλλαγμα δικαιώματα αγοράς μετοχών της, ποσοστού 11,5%, εντός πέντε ετών. Οφείλουμε να γνωρίζουμε, πως τα δικαιώματα προαίρεσης, τα warrants, είναι ένα είδος στοιχήματος στα χρηματοοικονομικά, ενώ πρέπει να γίνεται αποτίμησή τους, κάτι που δεν είδαμε να παρέχει καθόλου, ούτε ο Υπουργός, ούτε το Γενικό Λογιστήριο του Κράτους.

Εν προκειμένω, σύμφωνα με τη σημερινή «καθαρή» της θέση και με την κεφαλαιοποίησή της, η αξία τους δεν υπερβαίνει τα 30 εκατομμύρια ευρώ. Εξαρτάται, βέβαια, από τις μελλοντικές της προοπτικές. Η στήριξη γίνεται για εθνικούς λόγους, όπως δήλωσε ο κ. Καραμανλής -και θα καταθέσουμε στα Πρακτικά- ενώ δεν απάντησε σε γραπτή Ερώτησή μας, από τον Ιούλιο του 2020, που, επίσης, θα καταθέσουμε. Τότε, αφορούσε τα μέτρα ενίσχυσής της, από το συνολικό πακέτο για τις αερομεταφορές, όπως είπα προηγουμένως, τα 150 εκατομμύρια δάνειο, την επένδυσή της στη ρουμανική εταιρεία και την παραγγελία των 46 αεροσκαφών, τα οποία έχουν συνολική αξία 6,5 δισεκατομμύρια δολάρια.

Σημειώνουμε πως, ήδη, επιχορηγούνται τα εισιτήριά της, όπως και οι άγονες γραμμές από το κράτος, ενώ δεν εξυπηρετεί αεροδιακομιδές, όπως παλαιότερα η Ολυμπιακή Αεροπορία, αλλά επιβαρύνεται η Πολεμική μας Αεροπορία.

Συνέχεια ομιλίας κ. ΒΑΣΙΛΕΙΟΥ ΒΙΛΙΑΡΔΟΥ(Ειδικού Αγορητή της Ελληνικής Λύσης):

Η στήριξή της με τα 120 εκατομμύρια, είναι μικρότερη από αυτή της TAP Airlines, κατά 1,2 δισεκατομμύρια, όπως είπε ο Υπουργός, αλλά, βέβαια, συγκρίσιμη με της AUSTRIAN, η οποία πήρε 50 εκατομμύρια ευρώ.

Η TAP, όμως, είχε, ήδη, αρνητική καθαρή θέση 580 εκατομμύρια και η Πορτογαλία την επανακρατικοποίησε με ποσοστό 75%. Το έκανε δε πριν τη στήριξή της με το 1,2 δισεκατομμύρια, μέσω μικρής αύξησης του κεφαλαίου της, αρνούμενη να στηρίξει τον επενδυτή με τα 350.000.000 ευρώ που ζήτησε, όπως θα καταθέσουμε Πρακτικά.

Σε ότι αφορά δε στα οικονομικά μεγέθη των τριών εταιρειών, είναι, εντελώς, διαφορετικά μεταξύ τους, τα οποία και θα καταθέσουμε, για να υπάρχει πλήρης εικόνα. Ενώ η TAP είναι πολύ μεγαλύτερη και σημαντικότερη από την AΕGEAN, αφού εξυπηρετεί το 90% του τουρισμού, συνδέοντας με υπερατλαντικές πτήσεις την ομογένεια της Πορτογαλίας στην Βραζιλία, στην Αμερική και στην Αφρική. Η TAP είχε υπερδιπλάσιο τζίρο το 2009, από την AΕGEAN, ενώ η AUSTRIA, σχεδόν, διπλάσιο. Επομένως, οι συγκρίσεις είναι, τελείως, εκτός θέματος.

Σε κάθε περίπτωση, συχνά, αυτές οι ενισχύσεις δημιουργούν προβλήματα, όπως το παράδειγμα της δημοτικής Sata Acores της Πορτογαλίας, η οποία πήρε 133 εκατομμύρια ευρώ, που ναι μεν ενέκρινε η Ευρωπαϊκή Ένωση, αλλά ξεκίνησε αργότερα έρευνα.

Το μεγάλο πρόβλημα, πάντως, σε ότι αφορά στην αποτίμηση της AΕGEAN είναι τα αεροσκάφη που έχει παραγγείλει. Επίσης, δεν είναι σωστό να επιχορηγείται μία εταιρεία, που πρόσφατα επένδυσε εκτός Ελλάδος, εις βάρος μας, στη Ρουμανία, καθώς, και στη LAMDA DEVELOPMENT, στα 24 εκατομμύρια ευρώ. Για να έχει, πάντως, αξία 120 εκατομμυρίων, το 11,5% των μετοχών της, μετά από πέντε χρόνια, θα πρέπει η εταιρεία να αποτιμάται τότε, στο 1,04 δισεκατομμύρια ευρώ, ενώ σήμερα η κεφαλαιοποίησή της είναι 294 εκατομμύρια, όσο, περίπου, η καθαρή της θέση μετά την αύξηση του κεφαλαίου.

Όλοι δεν θυμόμασταν τα warrants των τραπεζών που μηδενίστηκαν, ενώ η εξοργιστική απάντηση του κ. Καραμανλή στην περσινή μας Ερώτηση ήταν η εξής: «σε απάντηση της παραπάνω σχετικής Ερώτησης, παρακαλούμε, όπως ενημερώσετε τον κ. Βουλευτή, ότι τα ζητήματα που τίθενται σε αυτή, αφορούν επιχειρηματική δραστηριότητα μιας ιδιωτικής εταιρείας και ως εκ τούτου, εκφεύγουν των αρμοδιοτήτων του Υπουργείου Υποδομών και Μεταφορών». Ωραία απάντηση.

 Ξεκινώντας τώρα από το πρώτο άρθρο του νομοσχεδίου, εκτός από τη συνεχή καθοδική πορεία της ελληνικής οικονομίας τα τελευταία δέκα χρόνια, προφανώς, λόγω των καταστροφικών μνημονίων, αυτό που μας απασχολεί, σε μεγάλο βαθμό, είναι το δημογραφικό. Όμως, εάν ο σκοπός της απογραφής, αφορά μόνο στην καταμέτρηση του πληθυσμού, δεν νομίζουμε πως έχει κάποιο νόημα. Με δεδομένο δε, το ότι θα έχουμε τα αποτελέσματα, μετά από τρία χρόνια, το 2024, όπως αναφέρθηκε, θα απέχουν πολύ από την πραγματικότητα. Ειδικά, εάν μας επιβληθεί ένα επόμενο, ακόμη πιο «οδυνηρό» μνημόνιο, όπως υποθέτουμε από τον τεράστιο δανεισμό και από όλους τους δείκτες της οικονομίας μας. Το μόνο που ξέρει, πάντως, αυτή η Κυβέρνηση είναι να δανείζεται, αλλά τίποτα άλλο.

Σε σχέση με τον πληθυσμό, υπάρχουν, ήδη, εκτιμήσεις στην αναλογιστική μελέτη που υποβλήθηκε με τον ασφαλιστικό νόμο 4670/2020 του κ. Βρούτση, σύμφωνα με την οποία ο πληθυσμός μας θα μειωθεί στα 9.5 εκατομμύρια το 2050, ενώ ένα μεγάλο μέρος του θα είναι αλλοδαποί. Για λόγους οικονομίας χρόνου, θα καταθέσουμε τον πίνακα της μελέτης στα Πρακτικά, μαζί με τις προβλέψεις για αύξηση του ΑΕΠ μας, κατά μέσον όρο 1,3% έως 1,4% έως το 2050, κάτι που, βέβαια, αναιρέθηκε, ήδη, από την πτώση της τάξης του 10% το 2020 και με τις προβλέψεις για το 2021 να είναι πάρα πολύ χαμηλές.

Οφείλουμε να σημειώσουμε εδώ, πως η εξέλιξη του πληθυσμού εξαρτάται από τις εισροές αλλοδαπών, από τον επαναπατρισμό των Ελλήνων, από τη μετανάστευση τους, από την υγεία και από τον δείκτη γονιμότητας, ενώ τα τέσσερα τελευταία, κατά 100% από την οικονομία.

Οι προβλέψεις πάντως, σε ότι αφορά στην πραγματική ανάπτυξη, έως το 2060 εμφανίζονται και στην 8η Αξιολόγηση, σύμφωνα με την οποία θα είναι στα επίπεδα του 1,5% του ΑΕΠ, ενώ το δημόσιο χρέος στο 120% το 2040, όπως θα καταθέσουμε.

Κατά την άποψή μας, η πραγματικότητα θα είναι χειρότερη, θυμίζοντας πως ο κ. Βενιζέλος είχε προβλέψει το 2012, πως το χρέος μας, ως προς το ΑΕΠ, το 2020 θα ήταν 120% εκτός εάν υπάρξει κάποια κυβέρνηση, που θα είναι σε θέση να σχεδιάσει και να δρομολογήσει μία ορθολογική οικονομική πολιτική. Για παράδειγμα, να βρει σοβαρή λύση στο θέμα του μη βιώσιμου δημόσιου και «κόκκινου» ιδιωτικού χρέους, καθώς, επίσης, να στηρίξει τη βιομηχανική παραγωγή και την υψηλή τεχνολογία στην Ελλάδα, μακριά από τη «μονοκαλλιέργεια» του τουρισμού, έτσι ώστε, να δημιουργηθούν οι προϋποθέσεις αύξησης και ποιοτικής βελτίωσης των θέσεων εργασίας.

Με τον τρόπο αυτό, θα επέστρεφαν οι 500.000,τουλάχιστον, μετανάστες της κρίσης, συνολικού κόστους εκπαίδευσης, περί τα 100 δισεκατομμύρια, που δωρίσαμε ανόητα στις χώρες υποδοχής τους, αυξάνοντας το ΑΕΠ μας, κατά 25 δισεκατομμύρια με την ετήσια παραγωγικότητα που έχουμε, ήδη, τις 50.000 €, οπότε τα έσοδα του Δημοσίου θα είναι στα 7,5 δισεκατομμύρια, χωρίς την επιβολή νέων φόρων. Είναι, άλλωστε, γνωστό, πως η εξέλιξη του ΑΕΠ είναι συνάρτηση του πληθυσμού ενός κράτους. Οπότε, οι προβλέψεις για μείωσή του είναι αρνητικές για το ΑΕΠ.

Δυστυχώς, σύμφωνα με τις προβλέψεις της Eurostat, ο πληθυσμός της Ελλάδας, από 10,7 εκατομμύρια το 2028, θα μειωθεί στα 9,6 εκατομμύρια το 2050 και στα 8,4 το 2070, όπως θα καταθέσουμε, μαζί την απογραφή του 2011, με 900.000 πρόσθετο αλλοδαπό πληθυσμό το 2070. Το γεγονός αυτό θα έχει αρνητικές συνέπειες στο ΑΕΠ μας, ύψους περί τα 50 δισεκατομμύρια ετήσια, ανά ένα εκατομμύριο μείωση των εργαζομένων, κάτι που δεν φαίνεται να απασχολεί καθόλου την Κυβέρνηση. Εάν σε αυτόν τον αριθμό προσθέσουμε τις 911.000 των νόμιμα διαμενόντων ξένων, σύμφωνα με την απογραφή του 2011, οι αλλοδαποί το 2070 θα είναι, κατ’ ελάχιστο, 1,8 εκατομμύρια, σε έναν συνολικό πληθυσμό 8,5 εκατομμυρίων, οπότε στο 21%, χωρίς να συμπεριλάβουμε τους παράνομους μετανάστες που δεν καταγράφονται.

Με τον δείκτη γονιμότητας στο 1,38 έναντι του 1,6, κατά μέσο, όρο στην Ευρώπη και με μία ασαφή έρευνα υγείας, όπου η τελευταία έγινε από την ΕΛΣΤΑΤ πρόσφατα, η κατάσταση είναι εφιαλτική, προτείνοντας να ενσωματωθούν στην απογραφή ερωτήσεις για τη σωματική και ψυχική υγεία, ειδικά, λόγω της πανδημίας, για να μπορεί να υπάρξει καλύτερος σχεδιασμός της πρωτοβάθμιας και δευτεροβάθμιας φροντίδας. Σε κάθε περίπτωση, φαίνεται καθαρά, πως αν δεν βελτιωθεί άμεσα η οικονομία μας, ο κίνδυνος να εξαφανιστούμε ως έθνος είναι, απόλυτα, υπαρκτός, χωρίς, απολύτως, καμία διάθεση υπερβολής.

Τέλος, σε ότι αφορά στην απογραφή γεωργίας-κτηνοτροφίας, φαίνεται πως η ΕΛΣΤΑΤ σκοπεύει να συγκεντρώσει τις τοποθεσίες των εκμεταλλεύσεων, κάτι που είναι περίεργο, ενώ έχουμε επιφυλάξεις, κατά πόσον αυτό είναι δυνατόν ή τι σκοπό εξυπηρετεί, αφού είναι σε εξέλιξη το Κτηματολόγιο. Ελπίζουμε όχι την περαιτέρω «λεηλασία» των Ελλήνων. Από την άλλη πλευρά, πόσο ακριβής θα είναι η χωροθέτηση των εκμεταλλεύσεων και με ποια αποδεικτικά ιδιοκτησίας; Μήπως πρόκειται να γίνει επεξεργασία μετά;

Στο άρθρο 2, και στο παράρτημα που αφορά στο ερωτηματολόγιο, η πρότασή μας, με βάση την απογραφή των Ηνωμένων Πολιτειών, θα ήταν να υπάρξει ερώτημα για την εθνότητα, για τη θρησκεία και για τη μητρική γλώσσα, σημειώνοντας πως στην απογραφή των Ηνωμένων Πολιτειών δεν συλλέγονται προσωπικά στοιχεία, όπως ΑΦΜ και ΑΜΚΑ, μας το επιβεβαίωσε, άλλωστε, και η ΕΛΣΤΑΤ, άλλα, απλώς, όνομα, φυλή, ηλικία, μόρφωση, αριθμός ατόμων, ανά νοικοκυριό, και αν το σπίτι είναι με δάνειο, με ενοίκιο ή ιδιόκτητο, όπως θα καταθέσουμε την πρώτη σελίδα του ερωτηματολογίου στα Πρακτικά.

Κλείνοντας, στο άρθρο 3, συμπεραίνουμε σωστά, πώς με βάση την παρ. δ του άρθρου 2, της Οδηγίας 763/2008, θα πρέπει να απογραφούν, επιπλέον, όλοι οι αλλοδαποί που ζουν τους τελευταίους δώδεκα μήνες στην Ελλάδα, ακόμη και παράνομα; Πώς θα συμβεί, όμως, χωρίς επιτόπου ελέγχους, αφού οι πληροφορίες, με βάση το άρθρο 10, συγκεντρώνονται ηλεκτρονικά ή αν χρειαστεί με συνέντευξη;

Στα υπόλοιπα άρθρα θα αναφερθώ στην αυριανή συνεδρίαση.

*(Στο σημείο αυτό ο κ. Βιλιάρδος καταθέτει έγγραφο, το οποίο επισυνάπτεται στο τέλος των Πρακτικών)*

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Τον λόγο έχει ο κ. Αρσένης

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Θα επαναλάβω τη μεγάλη εικόνα, γιατί πρέπει να είμαστε ξεκάθαροι για ποιον λόγο βρισκόμαστε εδώ: για να αποφασίσουμε, πώς φεύγουμε από αυτή την κατάσταση.

Έχουμε μία επιδημία, η οποία στην Ελλάδα στο πρώτο κύμα δεν μας «χτύπησε», στην πράξη. Ήμασταν πολύ λίγο εκτεθειμένοι στην Κίνα, γι’ αυτό και τη γλιτώσαμε. Όμως, δεν είδε η Κυβέρνηση με την απαραίτητη μετριοπάθεια αυτή την τύχη που είχαμε, μαζί με όλη την εξαιρετική φροντίδα που έκαναν οι συμπολίτες μας. Το είδε αλαζονικά, το είδε ως μία προσωπική της επιτυχία.

Προχώρησε στο άνοιγμα του τουρισμού, χωρίς κανένα μέτρο προστασίας, με έναν αλγόριθμο, ο οποίος είναι πολύ χαρακτηριστικό το πώς έφτασε να εφαρμόζεται στα αεροδρόμια. Ένας Έλληνας επιστήμονας του εξωτερικού, στέλνει ένα e mail με την πρόταση για τον αλγόριθμο στον Πρωθυπουργό. Εκείνος τον βρίσκει ενδιαφέρον, τον διαβιβάζει με τη σειρά του στην Επιτροπή Λοιμωξιολόγων και η Επιτροπή, χωρίς να έχει, ούτε έναν στατιστικό, ούτε έναν μαθηματικό μέσα, εγκρίνει τον αλγόριθμο αυτό, χωρίς καμία επιστημονική γνώση για το συγκεκριμένο ζήτημα. Το ότι είσαι λοιμωξιολόγος, δεν σημαίνει, ότι γνωρίζεις τα πάντα για καθετί.

Αυτός ο αλγόριθμος, ο EVA, που μπήκε στα αεροδρόμια, οδήγησε στο να νομιμοποιηθεί η Κυβέρνηση, να μην κάνει έλεγχο στο αεροδρόμιο και στις πύλες εισόδου. Δηλαδή, αυτό που είχαν ζητήσει, ρητά, από την Κυβέρνηση οι διάφορες πολυεθνικές του τουρισμού.

Στην ουσία, πίσω από αυτόν τον αλγόριθμο η Κυβέρνηση έκρυψε τη μηδενική της διάθεση να διαπραγματευτεί, είτε απέναντί της βρίσκεται το Συμβούλιο και οι ευρωπαίοι εταίροι, είτε απέναντί της βρίσκονται οι πολυεθνικές.

Στη συνέχεια, παρ’ όλο που είχε αφήσει εκτεθειμένη, εντελώς, τη χώρα μας στον κορονοϊό, για πρώτη φορά, στην πράξη, έρχεται και αφήνει εκτεθειμένη τη χώρα σε ένα αποδιαρθρωμένο σύστημα δημόσιας υγείας, μέσα από τα μνημόνια και ενώ ήμασταν σε μία από τις χειρότερες καταστάσεις, σε ότι αφορά στο δημόσιο σύστημα υγείας, συνεχίζει να υποεπενδύει σε αυτό το σύστημα, λιγότερα απ’ όσο οι περισσότερες άλλες χώρες. Είναι χαρακτηριστικό, ότι μόνο η Βουλή των Ελλήνων με 8 εκ. ευρώ κατασκεύασε 50 μονάδες ΜΕΘ.

Η Κυβέρνηση, αντί να επενδύσει στις προσλήψεις γιατρών, αυτό που κάνει είναι να αφήνεται στις χορηγίες, γιατί αν δει κανείς τις ανακοινώσεις της Κυβέρνησης για νέες μονάδες ΜΕΘ, πέρα από αυτές που ήταν σε άλλη ειδικότητα και, στην ουσία, έκλεισαν για τις επείγουσες αυτές ανάγκες υγείας και μετατράπηκαν σε ΜΕΘ μόνο για τον κορονοϊό, οι υπόλοιπες οι περισσότερες είναι με χορηγίες, αντί η ίδια να δώσει τα απαραίτητα χρήματα. Την ίδια στιγμή, δεν έχει προσλάβει ουσιαστικά τους γιατρούς.

Το λέμε και το λέμε ξανά, και γινόμαστε, πλέον, επίκαιροι, γιατί για εσάς ο κορονοϊός είχε λυθεί με τη μάσκα τον Σεπτέμβρη και μετά με το εμβόλιο. Όταν κι εγώ προσωπικά και το ΜέΡΑ25 από αυτό το βήμα, έχουμε πει ξανά και ξανά, ότι, ανεξαρτήτως, εμβολίου, σας παρακαλούμε κάντε νέες μονάδες ΜΕΘ. Με μισό δις μπορείτε να κάνετε 2.500 μονάδες ΜΕΘ. Κάντε τες, προσλάβετε γιατρούς, έστω τώρα. Δεν πειράζει, γιατί θα έχουν αποτέλεσμα σε λίγους μήνες αυτές οι προσλήψεις.

Τώρα βλέπουμε, να αρχίζει να «καλπάζει’ το στέλεχος από τη Νότιο Αφρική, που πιθανόν, δεν καλύπτεται, από ό,τι λένε οι ειδικοί, από το εμβόλιο και πάλι θα βρεθεί η Κυβέρνηση, χωρίς σχέδιο, μέχρι να βρει την επόμενη «πανάκεια», για την οποία θα μας δικαιολογήσει, για ποιον λόγο δεν χρειάζεται να κάνει τίποτα για την υγεία, για ποιον λόγο δεν χρειάζεται να κάνει καμία πρόσληψη.

Ο λόγος είναι ένας και τον γνωρίζουμε. Θέλετε να ιδιωτικοποιήσετε τις δομές υγείας και το είχατε ανακοινώσει. Είχατε ξεκινήσει από το Νοσοκομείο Ιωαννίνων με την προετοιμασία για το ΣΔΙΤ της νέας πτέρυγας για ιατρικό τουρισμό. Έχετε ξεκινήσει να κάνετε Νομικά Πρόσωπα Δημοσίου Δικαίου ολόκληρα νοσοκομεία. Έχετε ξεκινήσει αυτή τη διαδικασία και ο στόχος σας είναι να το προχωρήσετε, ανεξαρτήτως, εξελίξεως του κορονοϊού.

Αφού έχετε προκαλέσει, στην ουσία, την έκταση αυτή στην Ελλάδα, αφού έχετε φτάσει σε αυτό το σημείο τη χώρα, να χρειάζεται τα lockdown, για να δούμε λίγο, πως αντιμετωπίζετε τις επιχειρήσεις που αντιμετωπίζουν το κίνδυνο της πλήρους πτώχευσης. Στο άρθρο 28, βλέπουμε διευκολύνσεις, με τη μορφή αναστολών, σε σχέση με πληρωμή αξιόγραφων, σε διαφόρων ειδών επιχειρήσεις. Αναστολές, όπως έχετε δώσει και την επιστρεπτέα προκαταβολή και πάλι για να επιστραφεί.

Θα το θεωρούσαμε, πραγματικά, ανεπαρκές όλο αυτό που κάνετε, γιατί είναι σαν να μην έχετε αντίληψη του κόσμου, στον οποίο ζούμε, της κατάστασης που αντιμετωπίζουν οι μικρομεσαίες επιχειρήσεις και οι αυτοαπασχολούμενοι. Πώς φαντάζεστε, ότι θα μπορέσουν, να πληρώσουν αυτά τα αξιόγραφα και την επιστρεπτέα προκαταβολή την επόμενη ημέρα; Είναι φύσει αδύνατο, αλλά εσείς δεν κάνετε μόνο βήμα στο άγνωστο. Εσείς σχεδιάζετε τη χρεοκοπία τους. Φέρατε, εν μέσω αυτής της κατάστασης τον Πτωχευτικό Κώδικα, οδηγώντας σε χρεοκοπία οποιονδήποτε χρωστάει, πάνω από 30.000 €, εγγυάται δάνειο, άνω των 30.000 € ή κληρονομεί κάποιον δανειολήπτη, με χρέος πάνω από 30.000 €.

Για όλους αυτούς τους ανθρώπους έχετε φτιάξει ένα ολόκληρο σύστημα, ώστε να μην ξεφύγουν από τη χρεοκοπία. Με ένα σύστημα μηχανισμού πρόωρης προειδοποίησης που τους «ανάβει το κόκκινο φως», για να πανικοβληθούν και να «τρέξουν» σε μία διαδικασία, που δεν έχουν καμία δυνατότητα να κερδίσουν. Δηλαδή, θα παρουσιάσουν όλα τα ενημερωμένα τους στοιχεία στους δανειστές τους, που δε θα έχουν καμία υποχρέωση να τους απαντήσουν καν, καμία υποχρέωση να τους κάνουν αντιπρόταση, για να πάνε, στη συνέχεια, στους πλειστηριασμούς της περιουσίας τους. Εφόσον, βέβαια, δεν πετύχει ο πλειστηριασμός για τρεις συνεχόμενες φορές, θα δημεύεται κιόλας από το Κράτος, χωρίς να μειώνεται το δάνειο. Τέτοια αδιανόητα πράγματα γίνονται, για να τους οδηγήσετε στην πτώχευσή τους. Κι’ όλα αυτά, εν μέσω της πανδημίας.

Εμείς ζητάμε ξεκάθαρα πράγματα. Καταρχήν, διαγραφή των φορολογικών και ασφαλιστικών χρεών για φορολογικές υποχρεώσεις και ασφαλιστικές υποχρεώσεις, που δημιουργήθηκαν μέσα στο 2020 για επιχειρήσεις που αντιμετωπίζουν κρίση και ουσιαστική μείωση των εσόδων τους. Επίσης, η επιστρεπτέα προκαταβολή να γίνει κεφαλαιακή ενίσχυση και να μην χρειαστεί να επιστραφεί, γιατί δεν πρόκειται να επιστραφεί. Δεν είναι δυνατόν να επιστραφεί.

Εσείς δεν το κάνατε αυτό. Όμως, όταν έρχεται η Aegean, εκεί λειτουργείτε διαφορετικά. Προφανώς, είναι σημαντική επιχείρηση για την Ελλάδα η AEGEAN. Δεν διαφωνεί κανείς. Εκεί, όμως, που είναι 7 δις προ επιστρεπτέας προκαταβολής στους πολίτες, τα 120 εκατομμύρια της AEGEAN, με το Δημόσιο να παίρνει το δικαίωμα, επί των μετοχών της για πέντε χρόνια και να αποφασίσει αν θα το ασκήσει, μία αξία δικαιώματος που είναι πάρα πολύ μικρή αντικειμενικά, έχετε μία, εντελώς, διαφορετική αντιμετώπιση. Εδώ, βέβαια, είναι και η μεγάλη εικόνα σας, γιατί αυτό είναι που εσείς καταλαβαίνετε ως σωστό. Προφανώς, θεωρείτε, με τη δική σας λογική, ότι οι μεγάλοι επιχειρηματίες πρέπει να αντιμετωπίζονται προνομιακά, γιατί είναι μεγάλοι επιχειρηματίες και οι μικροί έχουν λιγότερη σημασία.

Ζούμε στη χώρα που, ευτυχώς, ως τώρα, το 90% της απασχόλησης και το 90% των δημοσίων εσόδων παράγεται από μικρές και μεσαίες επιχειρήσεις και αυτοαπασχολούμενους. Να είμαστε ειλικρινείς, το ότι η επόμενη μέρα θα μας βρει με μία οικονομική «έρημο», σας βρίσκει σύμφωνους. Ικανοποιείται ο μακροχρόνιος σχεδιασμός σας, για να έχουμε συγκέντρωση των οικονομικών δραστηριοτήτων.

Στο άρθρο 40, εδώ έχουμε μία συγκεκριμένη κατηγορία εργαζομένων που έχασαν τη δουλειά τους, επίσης, μέσα στην κρίση που προηγήθηκε, αυτή των μνημονίων. Υπάρχει το γνωστό ζήτημα που αντιμετωπίσαμε και με τους εργαζόμενους στην «Ελευθεροτυπία», ότι οι τράπεζες φέρονται να προτάσσονται στην προτεραιότητα για τα έσοδα από τη ρευστοποίηση των περιουσιακών στοιχείων ή οποιονδήποτε τρόπο αποζημίωσης, σε σχέση με τους εργαζόμενους.

Φέρνετε μία διάταξη που αλλάζει αυτή τη διαδικασία και καλώς κάνετε. Αυτή η διάταξη καλύπτει τους εργαζόμενους στον ΔΟΛ, αλλά σε ότι αφορά στους εργαζόμενους στον ΤΗΛΕΤΥΠΟ και άλλες επιχειρήσεις που έχουν ειδικό διαχειριστή, δεν τους καλύπτει, γιατί ο διαχειριστής πρόλαβε και δημοσίευσε τον πίνακα κατάταξης των πιστωτών. Εκεί φαίνεται ξεκάθαρα, ότι είναι οι τράπεζες που προέχουν και οι εργαζόμενοι αναγκάζονται να ασκήσουν ανακοπή.

Εμείς θα καταθέσουμε άμεσα τροπολογία, όπου θα ζητάμε οι πίνακες κατάταξης που έχουν συνταχθεί και δημοσιευθεί, δίχως να έχουν καταστεί αμετάκλητοι, μέχρι τη δημοσιοποίηση του παρόντος στην Εφημερίδα της Κυβέρνησης, εφόσον αντιβαίνουν στις διατάξεις του παρόντος άρθρου, να θεωρούνται, αυτοδικαίως, άκυροι και ο ειδικός διαχειριστής να οφείλει, αμετάκλητα, να συντάξει και να δημοσιεύσει νέο πίνακα, λαμβάνοντας υποχρεωτικά υπόψη τις διατάξεις του παρόντος. Ελπίζουμε να έγινε από λάθος αυτός ο διαχωρισμός, μεταξύ εργαζομένων και να μην είναι ακόμη μία διάκριση και επιλογή. Σας καλούμε, πραγματικά, αυτή την τροπολογία να έχει ισχύ για όλους τους εργαζόμενους των σχετικών επιχειρήσεων και όχι μόνο για κάποιους.

Κλείνοντας, για το θέμα της απογραφής. Εδώ, αν θέλουμε να δούμε τι γίνεται με την υπογεννητικότητα και τι γίνεται με τη μείωση του πληθυσμού, πρέπει να δούμε την πραγματικότητα, τι οδηγεί τον κόσμο να φεύγει. Δεν τον οδηγεί αυτή η ρευστοποίηση των εργασιακών συνθηκών και δικαιωμάτων; Αυτή η κατάργηση και η Κυβέρνησή σας το φέρνετε ξανά και ξανά. Και οι προηγούμενες το έκαναν αλλά εσείς το φέρνετε ξανά και ξανά, την κατάργηση των συλλογικών συμβάσεων με κάθε τρόπο, των κλαδικών συμβάσεων των συμβάσεων με κάθε τρόπο.

Οι άνθρωποι, πλέον, στην Ελλάδα αντιμετωπίζουν μία δυστοπία στον εργασιακό χώρο, ενώ οι μισθοί, με τη διάλυση των συμβάσεων, μειώνονται διαρκώς. Όπου υπήρχαν οι εξαιρέσεις στον ιδιωτικό τομέα, που υπήρχαν λίγο καλύτεροι οι μισθοί, με τη διάλυση των συμβάσεων μειώνονται κι εκεί πέρα οι μισθοί, στο επίπεδο των πρωτοδιόριστων εργαζομένων.

Επιφυλάσσετε ένα μέλλον, με τον τρόπο που παίρνετε αποφάσεις, όπου, ανεξαρτήτως, σε τι κοινωνική τάξη έχει γεννηθεί κάποιος, ανεξαρτήτως, του τι δουλειά έκαναν οι γονείς του, ο ίδιος θα είναι εργάτης. Ανεξαρτήτως του τι κάνει κάποιος εργαζόμενος σήμερα, τα παιδιά του θα είναι εργάτες. Εάν έχουν ένα σπίτι, που ξεφεύγει από το σπίτι που θα αντιστοιχούσε στην εργατική τάξη, θα το χάσει. Αυτό είναι το μέρος που μας οδηγείτε.

Κλείνω με το άρθρο 36. Βλέπουμε τη μείωση του ΦΠΑ για τα εισιτήρια των ζωολογικών κήπων. Πραγματικά, είστε η Κυβέρνηση που μας έχει φέρει, μαζί με την προηγούμενη, τις εξορύξεις. Μας φέρατε μαζί με την προηγούμενη, γιατί δεν μπορούσατε να το περάσετε, την ιερακοθηρία. Το κυνήγι, δηλαδή, επιτρέπεται και για τα γεράκια, ενώ τώρα ασχολείστε και με τους ζωολογικούς κήπους και τη μείωση του ΦΠΑ, τη μείωση του κόστους στο εισιτήριο. Αλήθεια, θέλω να καταλάβω, μας πηγαίνετε πίσω στον Μεσαίωνα της ιερακοθηρίας, στους ζωολογικούς κήπους του 1900 και την άποψη που είχαν τότε για τα ζώα και τη ζωή, ή στις εξορύξεις της δεκαετίας του 50΄; Επιλέξτε δεκαετία.

Πραγματικά, σας καλούμε να συντονιστείτε με τη σημερινή πραγματικότητα. Έχει αλλάξει ο τρόπος που αντιμετωπίζει ο κόσμος τη ζωή γύρω του. Αυτό το οικονομικό σύστημα μάς οδήγησε να αλλάξουμε, γιατί, πολύ απλά, μας έχει οδηγήσει στην πλήρη περιβαλλοντική καταστροφή. Μετά το «τσουνάμι» του κορονοϊού, το επόμενο «τσουνάμι» θα είναι το περιβαλλοντικό.

Ευχαριστώ πολύ και ευχαριστώ για την ανοχή, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ολοκληρώθηκαν οι τοποθετήσεις των Εισηγητών και Ειδικών Αγορητών, για το σχέδιο νόμου του Υπουργείου Οικονομικών.

Τον λόγο έχει ο κ. Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ, κύριε Πρόεδρε. Θα μιλήσω για τα επόμενα κεφάλαια, μετά από αυτό της απογραφής. Θα ξεκινήσω, λέγοντας για τα ενοίκια. Η Κυβέρνηση, μετά από διάφορες παλινωδίες, αποφάσισε για τον Ιανουάριο και τον Φεβρουάριο του 2021, να καταβάλει το 80% των μισθωμάτων στους ιδιοκτήτες. Όμως, αυτή η ρύθμιση είναι εις βάρος των ιδιοκτητών, που έχουν εισόδημα μέχρι 12.000 τον χρόνο, ενώ ευνοεί τα υψηλότερα μισθώματα. Και αυτό, διότι η φορολογική επιβάρυνση είναι με συντελεστή 15%, όπως ξέρετε, έως 12.000 ετησίως. Δεδομένου, λοιπόν, ότι μέχρι 12.000 δεν υπόκεινται, ούτε σε εισφορά αλληλεγγύης, τα εισοδήματα αυτά θα έχουν μία απώλεια, με βάση τη ρύθμιση της κυβέρνησης, κατά 5%. Και το 5%, δηλαδή, έστω και 50 ευρώ τον μήνα, δεν είναι και λίγο για τους μικροϊδιοκτήτες που ζουν από ένα ενοίκιο.

Κύριε Υπουργέ, κύριε Σταϊκούρα, είπατε σωστά, ότι ψάξατε στις προτάσεις της Αξιωματικής Αντιπολίτευσης να βρείτε κάτι για τα ενοίκια. Σας ενημερώνω, λοιπόν, ότι ξεχάσατε τα έντεκα σημεία του Προέδρου μας, του Αλέξη Τσίπρα, στη Θεσσαλονίκη τον Σεπτέμβριο του 2020, όπου πρότεινε στο σημείο έβδομο, 40% επιδότηση των ενοικίων σε όλες τις πληττόμενες επιχειρήσεις, για όσο διαρκεί η κρίση. Αυτή ήταν η πρότασή μας τότε, τον Σεπτέμβριο και αυτό διασφάλιζε το εισόδημα και των ιδιοκτητών, αλλά και των ενοικιαστών.

Σε ότι αφορά στα άλλα ζητήματα για τη στήριξη της οικονομίας, ο κ. Σταϊκούρας, απαντώντας στις αιτιάσεις της Εισηγήτριας της Αξιωματικής Αντιπολίτευσης για προνομιακή στήριξη της AEGEAN, υποστήριξε, ότι έχουν κατευθυνθεί στις επιχειρήσεις και, κατά κύριο λόγο, στις μικρές επιχειρήσεις περίπου 7 δις επιστρεπτέα προκαταβολή. Ας αφήσουμε, ότι αυτή η επιστρεπτέα προκαταβολή, εκτός από την 5η και την 6η, είναι όλη από δάνειο, επομένως πρέπει να επιστραφεί, σε αντίθεση με την άμεση καταβολή επιχορήγησης των 120 εκατομμυρίων στην AEGEAN.

Οι εκτιμήσεις, όμως, κύριε Υπουργέ, κύριε Σταϊκούρα, για την περίοδο μόνο Δεκεμβρίου, Γενάρη και Φλεβάρη, δηλαδή, γι’ αυτούς τους τρεις τελευταίους μήνες στο λιανεμπόριο, είναι ότι θα υπάρχει απώλεια πάνω από 6 δις, όταν ο εμπορικός κόσμος υπέστη απώλειες 2,5 δις μέσα στον Δεκέμβριο, ενώ πάνω από το 30% των εργαζομένων έχουν απώλεια εισοδήματος.

Μας ανέφερε, επίσης, ο κ. Σταϊκούρας, ότι πολλές επιχειρήσεις έμειναν έξω από την 5η επιστρεπτέα προκαταβολή, γιατί είχαν αύξηση τζίρου. Μάλιστα, χαρακτηριστικά, ανέφερε 23.000, περίπου, επιχειρήσεις της εστίασης, οι οποίες λόγω ντελίβερι, είχαν αύξηση τζίρου. Εντάξει, κύριε Σταϊκούρα, υπήρξαν επιχειρήσεις που είχαν και μία μικρή αύξηση τζίρου, αλλά για τις υπόλοιπες 300.000 -και πλέον- που δεν μπήκαν στην επιστρεπτέα προκαταβολή, δεν μας αναφέρατε τίποτα γι’ αυτές. Όλες αυτές είχαν αύξηση τζίρου και δεν μπόρεσαν να ενταχθούν; Οι, κατά κύριο επάγγελμα, αγρότες, παραδείγματος χάρη, γιατί υπάρχει και άρθρο για τις αγροτικές ενισχύσεις μέσα, έχουν ενταχθεί οι περισσότεροι στην επιστρεπτέα προκαταβολή ή οι άνθρωποι που απασχολούνται στις λαϊκές αγορές;

Σας πληροφορώ, ότι ελάχιστοι έχουν ενταχθεί στην επιστρεπτέα προκαταβολή.

Σε ότι αφορά στην AEGEAN, εμείς λέμε, ότι αυτή η επιχορήγηση καλώς γίνεται σε μία εταιρεία, η οποία είναι μια κρίσιμη εταιρία αερομεταφορών. Όμως, η καταβολή των 120 εκατομμυρίων δεν συνοδεύεται από καμία εγγύηση για το Δημόσιο, ενώ δεν συνοδεύεται, ούτε από τη διασφάλιση των θέσεων εργασίας, ούτε, βεβαίως, για το γεγονός, ότι το ελληνικό δημόσιο θα μπορεί να αποκτήσει μετοχές. Είπατε, ότι ένα 11%, περίπου, θα γίνουν μετοχές. Δηλαδή, το δικαίωμα προαίρεσης του Δημοσίου θα υπάρχει από τον δεύτερο χρόνο έως τον πέμπτο χρόνο. Όμως, αφενός αυτό είναι δυνητικό και εάν η «Αεροπορία Αιγαίου Α.Ε.», η AEGEAN, δηλαδή, δεν ασκήσει αυτό το δικαίωμα. Δηλαδή, ουσιαστικά, δίνουμε κρατική ενίσχυση χωρίς εγγυήσεις.

Υπάρχουν, ακόμη, δύο ζητήματα τα οποία θέλω να θέσω. Το ένα είναι, κύριε Υπουργέ, γιατί δεν συνεννοείστε στην Κυβέρνηση να ανοίξετε την αγορά και κυρίως την εστίαση στα μικρά νησιά; Εμείς έχουμε νησιά στις Κυκλάδες με 200, 500 και 1.000 κατοίκους, όπου δεν υπάρχει ούτε ένα κρούσμα. Πολλοί ηλικιωμένοι άνθρωποι θέλουν να πάνε να πιουν έναν καφέ στο καφενείο, γιατί αυτή ήταν η ζωή τους όλα τα χρόνια. Να πάνε να πιούν έναν καφέ στο καφενείο που δεν υπάρχει κρούσμα και δεν έχει πατήσει άνθρωπος, εδώ και μήνες και κρατάτε κλειστά αυτά τα μικρά μαγαζάκια. Θεωρώ ότι αυτό είναι, τελείως, αψυχολόγητο και δεν έχει καμία σχέση και κανένα αποτέλεσμα με τα μέτρα υγειονομικής αντιμετώπισης της πανδημίας.

Αφού ζούμε σε περίοδο, όπου η Ευρωπαϊκή Ένωση έχει άρει όλες τις δεσμεύσεις, δεν υπάρχει Σύμφωνο δημοσιονομικής σταθερότητας, δεν υπάρχουν περιορισμοί και δεσμεύσεις για το πλεόνασμα, δεν υπάρχει καμία δέσμευση και βλέπετε τώρα, ότι η Ευρωπαϊκή Ένωση έρχεται να δώσει το δικαίωμα ακόμη και μη επιστρεπτέας προκαταβολής, αλλά και να αυξήσει τις ενισχύσεις για πάγιες δαπάνες, όπως λέτε, και πολύ σωστά θα κάνει η Ευρωπαϊκή Ένωση. Εσείς έπρεπε να έχετε αποφασίσει τη μη επιστρεπτέα προκαταβολή από την αρχή και όχι τώρα καθυστερημένα. Εν πάση περιπτώσει, γιατί δεν βλέπετε και το θέμα της μείωσης των συντελεστών ΦΠΑ στα νησιά του Αιγαίου; Δεν λέω με τον τρόπο που προϋπήρχε. Υπάρχει μία συνεννόηση, μεταξύ των Επιμελητηρίων των κρατών μελών της Ευρωπαϊκής Ένωσης, για να καθιερωθεί ένας ειδικός συντελεστής στις νησιωτικές περιοχές όλης της Ευρωπαϊκής Ένωσης.

Μπορείτε, λοιπόν, αυτό άμεσα να το δείτε. Εγώ δεν σας λέω να εφαρμοστεί το παλιό σύστημα, για το οποίο, κακώς, κατηγορήσατε εμάς, γιατί στο email Χαρδούβελη υπήρχε πρώτα η πρόταση για αύξηση των συντελεστών ΦΠΑ στα νησιά του Αιγαίου. Και μην το διαψεύδετε, γιατί υπάρχει καταγεγραμμένο αυτό το ζήτημα μέσα στο email Χαρδούβελη. Μετά, βέβαια, το «φορτώσατε» σε εμάς που βρεθήκαμε σε μία πάρα πολύ δύσκολη θέση και αναγκαστήκαμε να κάνουμε αυτόν τον συμβιβασμό το καλοκαίρι του 2015.

Τώρα, όμως, δεν έχετε δεσμεύσεις. Μπορείτε να προχωρήσετε σε μία διεκδίκηση μειωμένων συντελεστών του Φ.Π.Α για όλες τις νησιωτικές περιοχές της χώρας.

Τα υπόλοιπα θα τα πούμε στην Ολομέλεια.

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Συρμαλένιε. Επειδή αναφερθήκατε τρεις φορές στον κ. Σταϊκούρα, ο κ. Σταϊκούρας δεν είναι στην Αίθουσα, είναι ο Υφυπουργός Οικονομικών, ο κ. Βεσυρόπουλος.

Κυρίες και κύριοι συνάδελφοι, ολοκληρώθηκε η 3η Συνεδρίαση.

Αύριο, στις 10:00, σε αυτή την Αίθουσα, έχουμε την β΄ ανάγνωση.

Καλό σας βράδυ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Παναγιώτα (Νόνη) Δούνια, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Τσαμπίκα (Μίκα) Ιατρίδη, Αθανάσιος Καββαδάς, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Βασίλειος – Πέτρος Σπανάκης, Λάζαρος Τσαβδαρίδης, Βασίλειος – Νικόλαος Υψηλάντης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Μαρία Κομνηνάκα, Βασίλειος Βιλιάρδος, Κωνσταντίνος Χήτας, Κρίτων - Ηλίας Αρσένης, Γεώργιος Λογιάδης.

Τέλος και περί ώρα 17.05΄λύθηκε η συνεδρίαση.

 **Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**